amanoisuno/poetBack huggingface dataset:
和令狐相公尋白閣老見留小飲因贈 劉禹錫 
傲士更逢酒，樂天仍對花。文章管星曆，情興占年華。宦達翻思退，名高却不誇。惟存浩然氣，相共賞煙霞。
酬令狐相公雪中遊玄都見憶 劉禹錫 
好雪動高情，心期在玉京。人披鶴氅出，馬踏象筵行。照耀樓臺變，淋漓松桂清。玄都留五字，使入步虛聲。
途次大梁雪中奉天平令狐相公書問兼示新什因思曩歲從此拜辭形於短篇以申仰謝 劉禹錫 
遠守宦情薄，故人書信來。共曾花下別，今獨雪中回。紙尾得新什，眉頭還暫開。此時同鴈鶩，池上一徘徊。
酬令狐相公秋懷見寄 劉禹錫 
寂寞蟬聲靜，差池燕羽回。秋風憐越絕，朔氣想臺駘。相去數千里，無因同一杯。殷勤望飛鴈，新自塞垣來。
酬[太]原令狐相公見寄 劉禹錫 
書信來天外，瓊瑤滿匣中。衣冠南渡遠，旌節北門雄。鶴唳華亭月，馬嘶榆塞風。山川幾千里，惟有兩心同。
酬令狐相公歲暮遠懷見寄 劉禹錫 
別侶孤鶴怨，沖天威鳳歸。容光一以間，夢想是耶非。芳訊遠彌重，知音老更稀。不如湖上鴈，北向整毛衣。
酬令狐相公首夏閑居書懷見寄 劉禹錫 
蕙草芳未歇，綠槐陰已成。金罍唯獨酌，瑤瑟有離聲。翔泳各殊勢，篇章空寄情。應憐三十載，未變使君名。
酬令狐相公庭前白菊花謝偶書所懷見寄 劉禹錫 
數叢如雪色，一旦冒霜開。寒蘂差池落，清香斷續來。思深含別怨，芳謝惜年催。千里難同賞，看看又早梅。
貞元中侍郎舅氏牧華州時余再忝科第前後由華覲謁陪登伏毒寺屢焉亦曾賦詩題於梁棟今典馮詡暇日登樓南望三峰浩然生思追想昔年之事因成篇題舊寺 劉禹錫 
曾作關中客，頻經伏毒巖。晴煙沙苑樹，晚日渭川帆。昔是青春貌，今悲白雪髯。郡樓空一望，含意卷高簾。
令狐相公見示題洋州崔侍郎宅雙木瓜花頃接侍郎同舍陪宴樹下吟翫來什輒成和章 劉禹錫 
金牛蜀樓遠，玉樹帝城春。榮耀生華館，逢迎欠主人。簾前疑小雪，牆外麗行塵。來去皆回首，情深是德鄰。
和令狐相公春早朝回鹽鐵使院中作 劉禹錫 
柳動御溝清，威遲堤上行。城隅日未過，山色雨初晴。鶯避傳呼起，花臨府署明。簿書盈几案，要自有高情。
令狐相公頻示新什早春南望遐想漢中因抒短章以寄情愫 劉禹錫 
軍城臨漢水，旌斾起春風。遠思見江草，歸心看塞鴻。野花沿古道，新葉映行宮。惟有詩兼酒，朝朝兩不同。
詶令狐相公新蟬見寄 劉禹錫 
相去三千里，聞蟬同此時。清吟曉露葉，愁噪夕陽枝。忽爾弦斷絕，俄聞管參差。洛橋碧雲晚，西望佳人期。
詶樂天閑臥見寄 劉禹錫 
散誕向陽眠，將閑敵地仙。詩情茶助爽，藥力酒能宣。風碎竹間日，露明池底天。同年未同隱，緣欠買山錢。
詶樂天小亭寒夜有懷 劉禹錫 
寒夜陰雲起，疎林宿鳥驚。斜風閃燈影，迸雪打窗聲。竟夕不能寐，同年知此情。漢皇無奈老，何況本書生。
將之官留辭裴令公留守 劉禹錫 
祖帳臨伊水，前旌指渭河。風煙里數少，雲雨別情多。重疊受恩久，邅回如命何。東山與東閣，終異再經過。
詶喜相遇同州與樂天替代 劉禹錫 
舊託松心契，新交竹使符。行年同甲子，筋力羨丁夫。別後詩成帙，攜來酒滿壺。今朝停五馬，不獨爲羅敷。
閒坐憶樂天以詩問酒熟未 劉禹錫 
案頭開縹帙，肘後檢青囊。唯有達生理，應無治老方。減書存眼力，省事養心王。君酒何時熟，相攜入醉鄉。
秋中暑退贈樂天 劉禹錫 
暑服宜秋著，清琴入夜彈。人情皆向菊，風意欲摧蘭。歲稔貧心泰，天涼病體安。相逢取次第，却甚少年歡。
樂天池館夏景方妍白蓮初開綵舟空泊唯邀緇侶因以戲之 劉禹錫 
池館今正好，主人何寂然。白蓮方出水，碧樹未鳴蟬。靜室宵聞磬，齋廚晚絕煙。蕃僧如共載，應不是神仙。
詶樂天感秋涼見寄 劉禹錫 
庭晚初辨色，林秋微有聲。槿衰猶強笑，蓮逈却多情。簷燕歸心動，韝鷹俊氣生。閑人占閑景，酒熟且同傾。
秋晚新晴夜月如練有懷樂天 劉禹錫 
雨歇晚霞明，風調夜景清。月高微暈散，雲薄細鱗生。露草百蟲思，秋林千葉聲。相望一步地，脉脉萬重情。
新秋對月寄樂天 劉禹錫 
月露發光彩，此時方見秋。夜涼金氣應，天靜火星流。蛩響偏依井，螢飛直過樓。相知盡白首，清景復追遊。
詶樂天小臺晚坐見憶 劉禹錫 
小臺堪遠望，獨上清秋時。有酒無人勸，看山秖自知。幽禽囀新竹，孤蓮落靜池。高門勿遽掩，好客無前期。
秋晚病中樂天以詩見問力疾奉酬 劉禹錫 
耳虛多聽遠，展傳晨雞鳴。一室背燈臥，中宵掃葉聲。蘭芳經雨敗，鶴病得秋輕。肯踏衡門草，唯應是友生。
和樂天燒藥不成命酒獨醉 劉禹錫 
九轉欲成就，百神應主持。嬰啼鼎上去，老貌鏡前悲。却顧空丹竈，回心向酒巵。醺然耳熱後，暫似少年時。
元日樂天見過因舉酒爲賀 劉禹錫 
漸入有年數，喜逢新歲來。震方天籟動，寅位帝車回。門巷掃殘雪，林園驚早梅。與君同甲子，壽酒讓先杯。
詶馬大夫以愚獻通草茇葜酒感通拔二字因而寄別之作 劉禹錫 
泥沙難振拔，誰復問窮通。莫訝提壺贈，家傳枕麴風。成謠獨酌後，深意片言中。不進終無已，應須荀令公。
奉和司空裴相公中書即事通簡舊僚之作 劉禹錫 
譚笑在巖廊，人人盡所長。儀形見山立，文字動星光。日運丹青筆，時看赤白囊。佇聞戎馬息，入賀領鴛行。
微之鎮武昌中路見寄藍橋懷舊之作悽然繼和兼寄安平 劉禹錫 
今日油幢引，他年黃紙追。同爲三楚客，獨有九霄期。宿草恨長在，傷禽飛尚遲。武昌應已到，新柳映紅旗。
將赴蘇州途出洛陽留守李相公累申宴餞寵行話舊形於篇章謹抒下情以申仰謝 劉禹錫 
歲杪風物動，雪餘宮苑晴。兔園賓客至，金谷管弦聲。洛水故人別，吳宮新燕迎。越郎憂不淺，懷袖有瓊英。
詶滑州李尚書秋日見寄 劉禹錫 
一入石渠署，三聞宮樹蟬。丹霄未得路，白髮又添年。雙節外臺貴，孤簫中禁傳。徵黃在旦夕，早晚發南燕。
和西川李尚書漢州微月遊房太尉西湖 劉禹錫  西湖
木落漢川夜，西湖懸玉鈎。旌旗環水次，舟檝泛中流。目極想前事，神交如共遊。瑤琴久已絕，松韻自悲秋。
酬李相公喜歸鄉國自鞏縣夜泛洛水見寄 劉禹錫 
鞏樹煙月上，清光含碧流。且無三已色，猶泛五湖州。鵬息風還起，鳳歸林正秋。雖攀小山桂，此地不淹留。
和李相公平泉潭上喜見初月 劉禹錫 
家山見初月，林壑悄無塵。幽境此何夕，清光如爲人。潭空破鏡入，風動翠蛾嚬。會向瑣窗望，追思伊洛濱。
和李相公初歸平泉過龍門南嶺遙望山居即事 劉禹錫 
暫別明庭去，初隨優詔還。曾爲鵬鳥賦，喜過鑿龍山。新墅煙火起，野程泉石間。巖廊人望在，只得片時閑。
和李相公以平泉新墅獲方外之名因爲詩以報洛中士君子兼見寄之什 劉禹錫 
業繼韋平後，家依崑閬間。恩華辭北第，瀟灑愛東山。滿室圖書在，入門松菊閑。垂天雖暫息，一舉出人寰。
發蘇州後登武丘寺望海樓 劉禹錫 
獨宿望海樓，夜深珍木冷。僧房已閉戶，山月方出嶺。碧池涵劒彩，寶剎搖星影。却憶郡齋中，虛眠此時景。
罷郡姑蘇北歸渡楊子津 一 劉禹錫 
幾歲悲南國，今朝賦北征。歸心渡江勇，病體得秋輕。海闊石門小，城高粉堞明。金山舊遊寺，過岸聽鐘聲。
罷郡姑蘇北歸渡楊子津 二 劉禹錫 
故國荒臺在，前臨震澤波。綺羅隨世盡，麋鹿古時多。築用金鎚力，摧因石鼠窠。昔年雕輦路，唯有采樵歌。
謝柳子厚寄疊石硯 劉禹錫 
常時同硯席，寄硯感離羣。清越敲寒玉，參差疊碧雲。烟嵐馀斐亹，水墨兩氛氳。好與陶貞白，松窻寫紫文。
元日感懷 劉禹錫  节日 春天
振蟄春潛至，湘南人未歸。身加一日長，心覺去年非。燎火委虛燼，兒童衒彩衣。異鄉無舊識，車馬到門稀。
謝宣州崔相公賜馬 劉禹錫 
浮雲金絡膝，昨日別朱輪。銜草如懷戀，嘶風尚意頻。曾將此君子，不是換佳人。從此西歸路，應容躡後塵。
思歸寄山中友人 劉禹錫 
蕭條對秋色，相憶在雲泉。木落病身死，潮平歸思懸。涼鐘山頂寺，暝火渡頭船。此地非吾土，閑留又一年。
途次敷水驛伏覩華州舅氏昔日行縣題詩處潸然有感 劉禹錫 
昔日股肱守，朱輪茲地遊。繁華日已謝，章句此空留。蔓草佳城閉，故林棠樹秋。今來重垂淚，不忍過西州。
奉和鄭相公以考功十弟山薑花俯賜篇詠 劉禹錫 
採擷黃薑蘂，封題青瑣闈。共聞調膳日，正是退朝歸。響爲纖筵發，情隨綵翰飛。故將天下寶，萬里與光輝。
題淳于髠墓 劉禹錫 
生爲齊贅壻，死作楚先賢。應以客卿葬，故臨官道邊。寓言本多興，放意能合權。我有一石酒，置君墳樹前。
送春詞 劉禹錫 
昨來樓上迎春處，今日登樓又送歸。蘭蘂殘妝含露泣，柳條長袖向風揮。佳人對鏡容顏改，楚客臨江心事違。萬古至今同此恨，無如一醉盡忘機。
送李尚書鎮滑州 劉禹錫  黄河
南徐報政入文昌，東郡須才別建章。視草名高同蜀客，擁旄年少勝荀郎。黃河一曲當城下，緹騎千重照路傍。自古相門還出相，如今人望在巖廊。
送渾大夫赴豐州 劉禹錫 
鳳銜新詔降恩華，又見旌旗出渾家。故吏來辭辛屬國，精兵願逐李輕車。氈裘君長迎風馭，錦帶酋豪踏雪衙。其奈明年好春日，無人喚看牡丹花。
送源中丞充新羅冊立使 劉禹錫 
相門才子稱華簪，持節東行捧德音。身帶霜威辭鳳闕，口傳天語到雞林。煙開鰲背千尋碧，日浴鯨波萬頃金。想見扶桑受恩處，一時西拜盡傾心。
送王司馬之陝州 劉禹錫 
暫輟清齋出太常，空攜詩卷赴甘棠。府公既有朝中舊，司馬應容酒後狂。案牘來時唯署字，風煙入興便成章。兩京大道多遊客，每遇詞人戰一場。
洛中送楊處厚入關便遊蜀 劉禹錫 
洛陽秋日正淒淒，君去西秦更向西。舊學三冬今轉富，曾傷六翮養初齊。王城曉入窺丹鳳，蜀路晴來見碧雞。早識臥龍應有分，不妨從此躡丹梯。
送周使君罷渝州歸郢州別墅 劉禹錫 
君思郢上吟歸去，故自渝南擲郡章。野戍岸邊留畫舸，綠蘿陰下到山莊。池荷雨後依香起，庭草春深綬帶長。只恐鳴騶催上道，不容待得晚菘嘗。
奉送浙西李僕射相公赴鎮 劉禹錫 
建節東行是舊遊，歡聲喜氣滿吳州。郡人重得黃丞相，童子爭迎郭細侯。詔下初辭溫室樹，夢中先到景陽樓。自憐不識平津閣，遙望旌旗汝水頭。
重送浙西李相公頃廉問江南已經七載後歴滑臺劍南兩鎮遂入相今復領舊地新加旌旄 劉禹錫 
江北萬人看玉節，江南千騎引金鐃。鳳從池上遊滄海，鶴到遼東識舊巢。城下清波含百谷，窻中遠岫列三茅。碧雞白馬回翔久，却憶朱方是樂郊。
送前進士蔡京赴學究科 劉禹錫 
耳聞戰鼓帶經鋤，振發聲名自里閭。已是世間能賦客，更攻窻下絕編書。朱門達者誰能識，絳帳書生盡不如。幸遇天官舊丞相，知君無翼上空虛。
送唐舍人出鎮閩中 劉禹錫 
暫辭鴛鷺出蓬瀛，忽擁貔貅鎮粤城。閩嶺夏雲迎皂蓋，建溪秋樹映紅旌。山川遠地由來好，富貴當年別有情。了却人間婚嫁事，復歸朝右作公卿。
送李中丞赴楚州 劉禹錫 
緹騎朱旗入楚城，士林皆賀振家聲。兒童但喜迎賓守，故吏猶應記姓名。萬頃水田連郭秀，四時烟月映淮清。憶君初得崑山玉，同向揚州攜手行。
奉送李戶部侍郎自河南尹再除本官歸闕 劉禹錫 
昔年內署振雄詞，今日東都結去思。宮女猶傳洞簫賦，國人先詠衮衣詩。華星却復文昌位，別鶴重歸太乙池。想到金閨待通籍，一時驚喜見風儀。
送蘄州李郎中赴任 劉禹錫 
楚關蘄水路非賒，東望雲山日夕佳。薤葉照人呈夏簟，松花滿盌試新茶。樓中飲興因明月，江上詩情爲晚霞。北地交親長引領，早將玄鬢到京華。
送國子令狐博士赴興元覲省 劉禹錫 
相門才子高陽族，學省清資五品官。諫院過時榮棣萼，謝庭歸去踏芝蘭。山中花帶煙嵐晚，棧底江涵雪水寒。伯仲到家人盡賀，柳營蓮府遞相歡。
送李二十九兄員外赴邠寧使幕 劉禹錫 
家襲韋平身業文，素風清白至今貧。南宮通籍新郎吏，西候從戎舊主人。城外草黃秋有雪，烽頭煙靜虜無塵。鼎門爲別霜天曉，賸把離殤三五巡。
送分司陳郎中秖召直史館重修三聖實録 劉禹錫 
蟬鳴官樹引行車，言自成周赴玉除。遠取南朝貴公子，重修東觀帝王書。常時載筆窺金匱，暇日登樓到石渠。若問舊人劉子政，如今白首在南徐。
送慧則法師歸上都因呈廣宣上人 劉禹錫 
昨日東林看講時，都人象馬蹋琉璃。雪山童子應前世，金粟如來是本師。一錫言歸九城路，三衣曾拂萬年枝。休公久別如相問，楚客逢秋心更悲。
送義舟師却還黔南 劉禹錫 
黔江秋水浸雲霓，獨泛慈航路不迷。猨狖窺齋林葉動，蛟龍聞咒浪花低。如蓮半偈心常悟，問菊新詩手自攜。常說摩圍似靈鷲，却將山屐上丹梯。
送景玄師東歸 劉禹錫 
東林寺裏一沙彌，心愛當時才子詩。山下偶隨流水出，秋來却赴白雲期。灘頭躡屐挑沙菜，路上停舟讀古碑。想到舊房拋錫杖，小松應有過簷枝。
漢壽城春望 劉禹錫 
漢壽城邊野草春，荒祠古墓對荆榛。田中牧豎燒芻狗，陌上行人看石麟。華表半空經霹靂，碑文纔見滿埃塵。不知何日東瀛變，此地還成要路津。
荆門道懷古 劉禹錫 
南國山川舊帝畿，宋臺梁館尚依稀。馬嘶古道行人歇，麥秀空城野雉飛。風吹落葉填宮井，火入荒陵化寶衣。徒使詞臣庾開府，咸陽終日苦思歸。
朗州竇員外見示與澧州元郎中郡齋贈答長句二篇因以繼和 劉禹錫 
鴛鷺差池出建章，綵旗朱戶蔚相望。新恩共理犬牙地，昨日同含雞舌香。白芷江邊分驛路，山桃蹊外接甘棠。應憐一罷金閨籍，枉渚逢春十度傷。
早春對雪奉寄澧州元郎中 劉禹錫 
新賜魚書墨未乾，賢人暫出遠人安。朝驅旌斾行時令，夜見星辰憶舊官。梅蘂覆堦鈴閣暖，雪峰當戶戟枝寒。寧知楚客思公子，北望長吟澧有蘭。
竇朗州見示與澧州元郎中早秋贈荅命同作 劉禹錫 
鄰境諸侯同舍郎，芷江蘭浦恨無梁。秋風門外旌旗動，曉露庭中橘柚香。玉簟微涼宜白晝，金笳入暮應清商。騷人昨夜聞鶗鴂，不歎流年惜衆芳。
松滋渡望峽中 劉禹錫 
渡頭輕雨灑寒梅，雲際溶溶雪水來。夢渚草長迷楚望，夷陵土黑有秦灰。巴人淚應猿聲落，蜀客船從鳥道回。十二碧峰何處所，永安宮外是荒臺。
衢州徐員外使君遺以縞紵兼竹書箱因成一篇用答佳貺 劉禹錫 
爛柯山下舊仙郎，列宿來添婺女光。遠放歌聲分白紵，知傳家學與青箱。水朝滄海何時去，蘭在幽林亦自芳。聞說天台有遺愛，人將琪樹比甘棠。
唐秀才贈端州紫石硯以詩答之 劉禹錫 
端州石硯人間重，贈我因知正草玄。闕里廟堂空舊物，開方竈下豈天然。玉蜍吐水霞光靜，綵翰搖風絳錦鮮。此日傭工記名姓，因君數到墨池前。
覽董評事思歸之什因以詩贈 劉禹錫 
幾年油幕佐征東，却泛滄浪狎釣童。欹枕醉眠成戲蝶，抱琴閑望送歸鴻。文儒自襲膠西相，倚伏能齊塞上翁。更說扁舟動鄉思，青菰已熟奈秋風。
謝寺雙檜 劉禹錫 
雙檜蒼然古貌奇，含煙吐霧鬱參差。晚依禪客當金殿，初對將軍映畫旗。龍象界中成寶蓋，鴛鴦瓦上出高枝。長明燈是前朝焰，曾照青青年少時。
寄楊八壽州 劉禹錫 
風獵紅旗入壽春，滿城歌舞向朱輪。八公山下清淮水，千騎塵中白面人。桂嶺雨餘多鶴迹，茗園晴望似龍鱗。聖朝方用敢言者，次第應須舊諫臣。
洛中寺北樓見賀監草書題詩 劉禹錫 
高樓賀監昔曾登，壁上筆蹤龍虎騰。中國書流尚皇象，北朝文士重徐陵。偶因獨見空驚目，恨不同時便伏膺。唯恐塵埃轉磨滅，再三珍重囑山僧。
聞韓賓擢第歸覲以詩美之兼賀韓十五曹長時韓牧永州 劉禹錫 
零陵香草滿郊坰，丹穴雛飛入翠屏。孝若歸來成畫讚，孟陽別後有山銘。蘭陔舊地花纔結，桂樹新枝色更青。爲報儒林丈人道，如今從此鬢星星。
宣上人遠寄和禮部王侍郎放榜後詩因而繼和 劉禹錫 
禮闈新榜動長安，九陌人人走馬看。一日聲名遍天下，滿城桃李屬春官。自吟白雪詮詞賦，指示青雲借羽翰。借問至公誰印可，支郎天眼定中觀。
贈東嶽張鍊師 劉禹錫  泰山
東嶽真人張鍊師，高情雅淡世間稀。堪爲列女書青簡，久事元君住翠微。金縷機中拋錦字，玉清臺上著霓衣。雲衢不要吹簫伴，只擬乘鸞獨自飛。
秘書山崔少監見示墜馬長句因而和之 劉禹錫 
麟臺少[監]舊仙郎，洛水橋邊墜馬傷。塵污腰間青襞綬，風飄掌上紫遊韁。上車著作應來問，折臂三公定送方。猶賴德全如醉者，不妨吟詠入篇章。
寄楊虢州與之舊姻 劉禹錫 
避地江湖知幾春，今來本郡擁朱輪。阮郎無復里中舊，楊僕却爲關外人。各繫一官難命駕，每懷前好易沾巾。玉城山裏多靈藥，擺落功名且養神。
秋日題竇員外崇德里新居 劉禹錫 
長愛街西風景閑，到君居處暫開顏。清光門外一渠水，秋色牆頭數點山。疎種碧松通月朗，多栽紅藥待春還。莫言堆案無餘地，認得詩人在此間。
蒙恩轉儀曹郎依前充集賢學士舉韓潮州自代因寄七言 劉禹錫 
翔鸞闕下謝恩初，通籍由來在石渠。暫入南宮判祥瑞，還歸內殿閱圖書。故人猶在三江外，同病凡經二紀餘。今日薦君嗟久滯，不惟文體似相如。
途次華州陪錢大夫登城北樓春望因覩李崔令狐三相國唱和之什翰林舊侶繼踵華城山水清高鸞鳳翔集皆忝宿眷遂題此詩 劉禹錫 
城樓四望出風塵，見盡關西渭北春。百二山河雄上國，一雙旌斾委名臣。壁中今日題詩處，天上同時草詔人。莫怪老郎呈濫吹，宦途雖別舊情親。
始聞秋風 劉禹錫  励志 写风 秋天 风
昔看黃菊與君別，今聽玄蟬我却回。五夜颼飀枕前覺，一年顏狀鏡中來。馬思邊草拳毛動，雕眄青雲睡眼開。天地肅清堪四望，爲君扶病上高臺。
洛中初冬拜表有懷上京故人 劉禹錫 
鳳樓南面控三條，拜表郎官早渡橋。清洛曉光鋪碧簟，上陽霜葉剪紅綃。省門簪組初成列，雲路鴛鸞想退朝。寄謝慇懃九天侶，搶榆水擊各逍遙。
尉遲郎中見示自南遷牽復却至洛城東舊居之作因以和之 劉禹錫 
曾遭飛語十年謫，新受恩光萬里還。朝服不妨遊洛浦，郊園依舊看嵩山。竹含天籟清商樂，水遶庭臺碧玉環。留作功成退身地，如今只是暫時閑。
洛中詶福建陳判官見贈 劉禹錫 
潦倒聲名擁腫材，一生多故苦邅迴。南宮舊籍遙相管，東洛閑門晝未開。靜對道流論藥石，偶逢詞客與瓊瑰。怪君近日文鋒利，新向延平看劒來。
和蘇十郎中謝病閑居時嚴常侍蕭給事同過訪歎初有二毛之作 劉禹錫 
清羸隱几望雲空，左掖鴛鸞到室中。一卷素書消永日，數莖斑髪對秋風。菱花照後容雖改，蓍草占來命已通。莫怪人人驚早白，緣君尚是黑頭翁。
酬淮南廖參謀秋夕見過之作 劉禹錫 
揚州從事夜相尋，無限新詩月下吟。初服已驚玄髪長，高情猶向碧雲深。語餘時舉一杯酒，坐久方聞四處砧。不逐繁華訪閑散，知君擺落俗人心。
題王郎中宣義里新居 劉禹錫 
愛君新買街西宅，客到如遊鄠杜間。雨後退朝貪種樹，申時出省趂看山。門前巷陌三條近，牆內池亭萬境閑。見擬移居作鄰里，不論時節請開關。
酬朗州崔員外與任十四兄侍御同過鄙人舊居見懷之什時守吳郡 劉禹錫 
昔日居鄰招屈亭，楓林橘樹鷓鴣聲。一辭御苑青門去，十見蠻江白芷生。自此曾沾宣室召，如今又守闔閭城。何人萬里能相憶，同舍仙郎與外兄。
劉駙馬水亭避暑 劉禹錫 
千竿竹翠數蓮紅，水閣虛涼玉簟空。琥珀琖紅疑漏酒，水晶簾瑩更通風。賜冰滿盌沈朱實，法饌盈盤覆碧籠。盡日逍遙避煩暑，再三珍重主人翁。
述舊賀遷寄陝虢孫常侍 劉禹錫 
南宮幸襲芝蘭後，左輔曾交印綬來。多病未離清洛苑，新恩已歷望仙臺。關頭古塞桃林靜，城下長河竹箭回。聞說隨車有零雨，此時偏動子荆才。
江陵嚴司空見示與成都武相公唱和因命同作 劉禹錫 
南荆西蜀大行臺，幕府旌門相對開。名重三司平水土，威雄八陣役風雷。彩雲朝望青城起，錦浪秋經白帝來。不是郢中清唱發，誰當丞相掞天才。
廟庭偃松詩 劉禹錫 
勢軋枝偏根已危，高情一見與扶持。忽從顦顇有生意，却爲離披無俗姿。影入巖廊行樂處，韻含天籟宿齋時。謝公莫道東山去，待取陰成滿鳳池。
贈致仕滕庶子先輩 劉禹錫 
朝服歸來晝錦榮，登科記上更無兄。壽觴每使曾孫獻，勝境長攜衆妓行。[矍]鑠據鞍時騁健，殷勤把酒尚多情。凌寒却向山陰去，衣繡郎君雪裏行。
哭呂衡州時予方謫居 劉禹錫 
一夜霜風凋玉芝，蒼生望絕士林悲。空懷濟世安人略，不見男婚女嫁時。遺草一函歸太史，旅墳三尺近要離。朔方徙歲行當滿，欲爲君刊第二碑。
夔州竇員外使君見示悼妓詩顧余嘗識之因命同作 劉禹錫 
前年曾見兩鬟時，今日驚吟悼妓詩。鳳管學成知有籍，龍媒欲換歎無期。空廊月照常行地，後院花開舊折枝。寂寞魚山青草裏，何人更立智瓊祠。
竇夔州見寄寒食日憶故姬小紅吹笙因和之 劉禹錫 
鸞聲窈眇管參差，清韻初調衆樂隨。幽院妝成花下弄，高樓月好夜深吹。忽驚暮雨飄零盡，唯有朝雲夢想期。聞道今年寒食日，東山舊路獨行遲。
哭龐京兆 劉禹錫 
俊骨英才氣褎然，策名飛步冠羣賢。逢時已自致高位，得疾還因倚少年。天上別歸京兆府，人間空數茂陵阡。今朝穗帳哭君處，前日見鋪歌舞筵。
送李庚先輩赴選 劉禹錫 
一家何啻十朱輪，諸父雙飛秉大鈞。曾脫素衣參幕客，却爲精舍讀書人。離筵雒水侵杯色，征路函關向晚塵。今日山公舊賓主，知君不負帝城春。
陽山廟觀賽神 劉禹錫 
漢家都尉舊征蠻，血食如今配此山。曲蓋幽深蒼檜下，洞簫愁絕翠屏間。荆巫脉脉傳神語，野老娑娑起醉顏。日落風生廟門外，幾人連蹋竹歌還。
送僧元暠東遊 劉禹錫 
寶書翻譯學初成，振錫如飛白足輕。彭澤因家凡幾世，靈山預會是前生。傳燈已悟無爲理，濡露猶懷罔極情。從此多逢大居士，何人不願解珠瓔。
赠日本僧智藏 劉禹錫 
浮杯萬里過滄溟，遍禮名山適性靈。深夜降龍潭水黑，新秋放鶴野田青。身無彼我那懷土，心會真如不讀經。爲問中華學道者，幾人雄猛得寧馨。
送元簡上人適越 劉禹錫 
孤雲出岫本無依，勝境名山即是歸。久向吳門遊好寺，還思越水洗塵機。浙江濤驚獅子吼，稽嶺峰疑靈鷲飛。更入天台石橋去，垂珠璀璨拂三衣。
送宗密上人歸南山草堂寺因謁河南尹白侍郎 劉禹錫  送别
宿習修來得慧根，多聞第一却忘言。自從七祖傳心印，不要三乘入便門。東泛滄江尋古跡，西歸紫閣出塵喧。河南白尹大檀越，好把真經相對翻。
西塞山懷古 劉禹錫  唐诗三百首 隋・唐・五代 七言律诗 咏史怀古
西晉樓船下益州，金陵王氣黯然收。千尋鐵鎖沈江底，一片降旛出石頭。人世幾回傷往事，山形依舊枕江流。今逢四海爲家日，故壘蕭蕭蘆荻秋。
廣宣上人寄在蜀與韋令公唱和詩卷因以令公手扎荅詩示之 劉禹錫 
碧雲佳句久傳芳，曾向成都住草堂。振錫常過長者宅，披衣猶帶令公香。一時風景添詩思，八部人天入道塲。吾家本自有柴桑。
白舍人自杭州寄新詩有柳色春藏蘇小家之句因而戲酬兼寄浙東元相公 劉禹錫 
錢塘山水有奇聲，暫謫仙官領百城。女妓還聞名小小，使君誰許喚卿卿。鼇驚震海風雷起，蜃鬬噓天樓閣成。莫道騷人在三楚，文星今向斗牛明。
春日書懷寄東洛白二十二楊八二庶子 劉禹錫 
曾向空門學坐禪，如今萬事盡忘筌。眼前名利同春夢，醉裏風情敵少年。野草芳菲紅錦地，遊絲撩亂碧羅天。心知洛下閑才子，不作詩魔即酒顛。
白舍人見酬拙詩因以寄謝 劉禹錫 
雖陪三品散班中，資歷從來事不同。名姓也曾鐫石柱，詩篇未得上屏風。甘陵舊黨凋零盡，魏闕新知禮數崇。煙水五湖如有伴，猶應堪作釣魚翁。
白舍人曹長寄新詩有遊宴之盛因以戲酬 劉禹錫 
蘇州刺史例能詩，西掖今來替左司。二八城門開道路，五千兵馬引旌旗。水通山寺笙歌去，騎過虹橋劒戟隨。若共吳王鬬百草，不如應是欠西施。
蘇州白舍人寄新詩有歎早白無兒之句因以贈之 劉禹錫 
莫嗟華髪與無兒，却是人間久遠期。雪裏高山頭白早，海中仙果子生遲。于公必有高門慶，謝守何煩曉鏡悲。幸免如新分非淺，祝君長詠夢熊詩。
酬樂天揚州初逢席上見贈 劉禹錫  贬谪 哲理 八年级下册(课内) 初中古诗 励志
巴山楚水淒涼地，二十三年棄置身。懷舊空吟聞篴賦，到鄉翻似爛柯人。沈舟側畔千帆過，病樹前頭萬木春。今日聽君歌一曲，暫憑杯酒長精神。
罷郡歸洛途次山陽留辭郭中丞使君 劉禹錫 
自到山陽不許辭，高齋日夜有佳期。管弦正合看書院，語笑方酣各詠詩。銀漢雪晴褰翠幕，清淮月影落金巵。洛陽歸客明朝去，容趂城東花發時。
楚州開元寺北院枸杞臨井繁茂可觀羣賢賦詩因以繼和 劉禹錫 
僧房藥樹依寒井，井有香泉樹有靈。翠黛葉生籠石甃，殷紅子熟照銅瓶。枝繁本是仙人杖，根老新成瑞犬形。上品功能甘露味，還知一勺可延齡。
和樂天鸚鵡 劉禹錫 
養來鸚鵡觜初紅，宜在朱樓繡戶中。頻學喚人緣性慧，偏能識主爲情通。歛毛睡足難銷日，嚲翅愁時願見風。誰遣聰明好顏色，事須安置入深籠。
洛中逢白監同話遊梁之樂因寄宣武令狐相公 劉禹錫 
曾經謝病各遊梁，今日相逢憶孝王。少有一身兼將相，更能四面占文章。開顏坐上催飛盞，廻首庭中看舞槍。借問風前兼月下，不知何客對胡牀。
河南王少尹宅燕張常侍白舍人兼呈盧郎中李員外二副使 劉禹錫 
將星夜落使星來，三省清臣到外臺。事重各銜天子詔，禮成同把故人盃。捲簾松竹雪初霽，滿院池塘春欲回。第一林亭迎好客，殷勤莫惜玉山頹。
和宣武令狐相公郡齋對新竹 劉禹錫 
新竹翛翛韻曉風，隔囱依砌尚蒙籠。數間素壁初開後，一段清光入坐中。欹枕閑看知自適，含毫朗詠與誰同。此君若欲長相見，政事堂東有舊叢。
和樂天送鶴上裴相公別鶴之作 劉禹錫 
昨日看成送鶴詩，高籠提出白雲司。朱門乍入應迷路，玉樹容棲莫揀枝。雙舞庭中花落處，數聲池上月明時。三山碧海不歸去，且向人間呈羽儀。
闕下待傳點呈諸同舍 劉禹錫 
禁漏晨鐘聲欲絕，旌旗組綬影相交。殿含佳氣當龍首，閣倚晴天見鳳巢。山色葱籠丹檻外，霞光泛灧翠松梢。多慙再入金門籍，不敢爲文學解嘲。
和樂天以鏡換酒 劉禹錫 
把取菱花百鍊鏡，換他竹葉十旬杯。嚬眉厭老終難去，蘸甲須歡便到來。妍醜太分迷忌諱，松喬俱傲絕嫌猜。校量功力相千萬，好去從空白玉臺。
同樂天送河南馮尹學士 劉禹錫 
可憐五馬風流地，暫輟金貂侍從才。閣上掩書劉向去，門前修刺孔融來。崤陵路靜寒無雨，洛水橋長晝起雷。共羨府中棠棣好，先於城外百花開。
同白二十二贈王山人 劉禹錫 
愛名之世忘名客，多事之時無事身。古老相傳見來久，歲年雖變貌常新。飛章上達三清路，受籙平交五嶽神。笑聽鼕鼕朝暮鼓，只能催得市朝人。
題集賢閣 劉禹錫 
鳳池西畔圖書府，玉樹玲瓏景氣閑。長聽餘風送天樂，時登高閣望人寰。青山雲繞欄干外，紫殿香來步武間。曾是先賢翔集地，每看壁記一慙顏。
和令狐相公初歸京國賦詩言懷 劉禹錫 
凌雲羽翮掞天才，揚歷中樞與外臺。相印昔辭東閣去，將星還拱北辰來。殿庭捧日彯纓入，閣道看山曳履回。口不言功心自適，吟詩釀酒待花開。
和樂天南園試小樂 劉禹錫 
閑步南園煙雨晴，遙聞絲竹出牆聲。欲拋丹筆三川去，先教清商一部成。花木手栽偏有興，歌詞自作別生情。多才遇景皆能詠，當日人傳滿鳳城。
答樂天戲贈 劉禹錫 
才子聲名白侍郎，風流雖老尚難當。詩情逸似陶彭澤，齋日多如周太常。矻矻將心求淨法，時時偷眼看春光。知君技癢思歡讌，欲倩天魔破道塲。
同樂天送令狐相公赴東都留守 劉禹錫 
尚書劒履出明光，居守旌旗赴洛陽。世上功名兼將相，人間聲價是文章。衙門曉闢分天仗，賓幕初開辟省郎。從發坡頭向東望，春風處處有甘棠。
刑部白侍郎謝病長告改賓客分司以詩贈別 劉禹錫 
鼎食華軒到眼前，拂衣高謝豈徒然。九霄路上辭朝客，四皓叢中作少年。他日臥龍終得雨，今朝放鶴且沖天。洛陽舊有衡茆在，亦擬抽身伴地仙。
和留守令狐相公答白賓客 劉禹錫 
麥隴和風吹樹枝，商山逸客出關時。身無拘束起長晚，路足交親行自遲。官拂象筵終日待，私將雞黍幾人期。君來不用飛書報，萬戶先從紙貴知。
酬鄆州令狐相公官舍言懷見寄兼呈樂天 劉禹錫 
詞人各在一涯居，聲味雖同跡自疎。佳句傳因多好事，尺題稀爲不便書。已通戎略逢黃石，仍占星文耀碧虛。聞說朝天在來歲，霸陵春色待行車。
吟白樂天哭崔兒二篇愴然寄贈 劉禹錫 
吟君苦調我霑纓，能使無情盡有情。四望車中心未釋，千秋亭下賦初成。庭梧已有棲雛處，池鶴今無子和聲。從此期君比瓊樹，一枝吹折一枝生。
答樂天所寄詠懷且釋其枯樹之歎 劉禹錫 
衙前有樂饌常精，宅內連池酒任傾。自是官高無狎客，不論年長少歡情。驪龍頷被探珠去，老蚌胚還應月生。莫羨三春桃與李，桂花成實向秋榮。
赴蘇州酬別樂天 劉禹錫 
吳郡魚書下紫宸，長安廄吏送朱輪。二南風化承遺愛，八詠聲名躡後塵。梁氏夫妻爲寄客，陸家兄弟是州民。江城春日追遊處，共憶東歸舊主人。
福先寺雪中酬別樂天 劉禹錫 
龍門賓客會龍宮，東去旌旗駐上東。二八笙歌雲幕下，三千世界雪花中。離堂未暗排紅燭，別曲含淒颺晚風。才子從今一分散，便將詩詠向吳儂。
和樂天耳順吟兼寄敦詩 劉禹錫 
吟君新什慰蹉跎，屈指同登耳順科。鄧禹功成三紀事，孔融書就八年多。已經將相誰能爾，拋却丞郎爭奈何。獨恨長洲數千里，且隨魚鳥泛煙波。
和白侍郎送令狐相公鎮太原 劉禹錫 
十萬天兵貂錦衣，晉城風日斗生輝。行臺僕射深恩重，從事中郎舊路歸。疊鼓蹙成汾水浪，閃旗驚斷塞鴻飛。邊庭自此無烽火，擁節還來坐紫微。
酬樂天見寄 劉禹錫 
元君後輩先零落，崔相同年不少留。華屋坐來能幾日，夜臺歸去便千秋。背時猶自居三品，得老終須卜一丘。若使吾徒還早達，亦應簫鼓入松楸。
樂天寄重和晚達冬青一篇因成再答 劉禹錫 
風雲變化饒年少，光景蹉跎屬老夫。秋隼得時凌汗漫，寒龜飲氣受泥塗。東隅有失誰能免，北叟之言豈便無。振臂猶堪呼一擲，爭知掌下不成盧。
河南白尹有喜崔賓客歸洛兼見懷長句因而繼和 劉禹錫 
幾年侍從作名臣，却向青雲索得身。朝士忽爲方外士，主人仍是眼中人。雙鸞遊處天京好，五馬行時海嶠春。遙羨光陰不虛擲，肯令絲竹暫生塵。
和楊師臯給事傷小姬英英 劉禹錫 
見學胡琴見藝成，今朝追想幾傷情。撚弦花下呈新曲，放撥燈前謝改名。但是好花皆易落，從來尤物不長生。鸞臺夜直衣衾冷，雲雨無因入禁城。
和樂天洛下醉吟寄太原令狐相公兼見懷長句 劉禹錫 
舊相臨戎非稱意，詞人作尹本多情。從容自使邊塵靜，談笑不聞桴鼓聲。章句新添塞下曲，風流舊占洛陽城。昨來亦有吳趨詠，惟寄東都與北京。
郡齋書懷寄江南白尹兼簡分司崔賓客 劉禹錫 
謾讀圖書三十車，年年爲郡老天涯。一生不得文章力，百口空爲飽煖家。綺季衣冠稱鬢面，吳公政事副詞華。還思謝病吟歸去，同醉城東桃李花。
題于家公主舊宅 劉禹錫 
樹繞荒臺葉滿池，簫聲一絕草蟲悲。鄰家猶學宮人髻，園客爭偷御果枝。馬埒蓬蒿藏狡兔，鳳樓煙雨嘯愁鴟。何郎獨在無恩澤，不似當初傅粉時。
酬樂天貽賀金紫之什 劉禹錫 
久學文章含白鳳，却因政事賜金魚。郡人未識聞謠詠，天子知名與詔書。珍重賀詩呈錦繡，願言歸計竝園廬。舊來詞客多無位，金紫同遊誰得如。
樂天見示傷微之敦詩晦叔三君子皆有深分因成是詩以寄 劉禹錫  哲理 抒怀 友情
吟君歎逝雙絕句，使我傷懷奏短歌。世上空驚故人少，集中惟覺祭文多。芳林新葉催陳葉，流水前波讓後波。萬古到今同此恨，聞琴淚盡欲如何。
和樂天柘枝 劉禹錫 
柘枝本出楚王家，玉面添嬌舞態奢。鬆鬢改梳鸞鳳髻，新衫別識鬬雞紗。鼓催殘拍腰身軟，汗透羅衣雨點花。畫筵曲罷辭歸去，便隨王母上煙霞。
和樂天題真娘墓 劉禹錫 
薝蔔林中黃土堆，羅襦繡黛已成灰。芳魂雖死人不怕，蔓草逢春花自開。幡蓋向風疑舞袖，鏡燈臨曉似妝臺。吳王嬌女墳相近，一片行雲應往來。
客有話汴州新政書事寄令狐相公 劉禹錫 
天下咽喉今大寧，軍城喜氣徹青冥。庭前劒戟朝迎日，筆底文章夜應星。三省壁中題姓字，萬人頭上見儀形。汴州忽復承平事，正月看燈戶不扃。
令狐相公見示河中楊少尹贈答兼命繼之 劉禹錫 
兩首新詩百字餘，朱弦玉磬韻難如。漢家丞相重徵後，梁苑仁風一變初。四面諸侯瞻節制，八方通貨溢河渠。自從却縠爲元帥，大將歸來盡把書。
和令狐相公送趙常盈鍊師與中貴人同拜嶽及天台投龍畢却赴京 劉禹錫 
銀璫謁者引蜺旌，霞帔仙官到赤城。白鶴迎來天樂動，金龍擲下海神驚。元君伏奏歸中禁，武帝親齋禮上清。何事夷門請詩送，梁王文字上聲名。
酬令狐相公贈別 劉禹錫 
越聲長苦有誰聞，老向湘山與楚雲。海嶠新辭永嘉守，夷門重見信陵君。田園松菊今迷路，霄漢鴛鴻久絕羣。幸遇甘泉尚詞賦，不知何客薦雄文。
酬令狐相公寄賀遷拜之什 劉禹錫 
邅廻二紀重爲郎，洛下遙分列宿光。不見當關呼早起，曾無侍史與焚香。三花秀色通春幌，十字清波遶宅牆。白髮青衫誰比數，相憐只是有梁王。
夏日寄宣武令狐相公 劉禹錫 
長憶梁王逸興多，西園花盡興如何。近來溽暑侵亭館，應覺清談勝綺羅。境入篇章高韻發，風穿號令衆心和。承明欲謁先相報，願拂朝衣逐曉珂。
酬令狐留守巡內至集賢院見寄 劉禹錫 
仙院文房隔舊宮，當時盛事盡成空。墨池半在頹垣下，書帶猶生蔓草中。巡內因經九重苑，裁詩又繼二南風。爲兄手寫殷勤句，遍歷三台各一通。
和令狐相公言懷寄河中楊少尹 劉禹錫 
章句慙非第一流，世間才子昔陪遊。吳宮已歎芙蓉死，邊月空悲蘆管秋。任向洛陽稱傲吏，苦教河上領諸侯。石渠甘對圖書老，關外楊公安穩不。
令狐相公自天平移鎮太原以詩申賀 劉禹錫 
北都留守將天兵，出入香街宿禁扃。鼙鼓夜聞驚朔鴈，旌旗曉動拂參星。孔璋舊檄家家有，叔度新歌處處聽。夷落遙知真漢相，爭來屈膝看儀刑。
重酬前寄 劉禹錫 
邊烽寂寂盡收兵。宮樹蒼蒼靜掩扃，戎羯歸心如內地。天狼無角比凡星，新成麗句開緘後。便入清歌滿坐聽，吳苑晉祠遙望處。可憐南北太相形。
令狐相公自太原累示新詩因以酬寄 劉禹錫 
飛蓬卷盡塞雲寒，戰馬閑嘶漢地寬。萬里胡天無警急，一籠烽火報平安。燈前妓樂留賓宴，雪後山河出獵看。珍重新詩遠相寄，風情不似四登壇。
酬令狐相公使宅別齋初栽桂樹見懷之作 劉禹錫 
清淮南岸家山樹，黑水東邊第一栽。影近畫梁迎曉日，香隨綠酒入金杯。根留本土依江潤，葉起寒稜映月開。早晚陰城比梧竹，九霄還放綵雛來。
酬令狐相公見寄 劉禹錫 
才兼文武播雄名，遺愛芳塵滿洛城。身在行臺爲僕射，書來甪里訪先生。閑遊占得嵩山色，醉臥高聽洛水聲。千里相思難命駕，七言詩裏寄深情。
郡內書情獻裴侍中留守 劉禹錫 
功成頻獻乞身章，擺落襄陽鎮洛陽。萬乘旌旗分一半，八方風雨會中央。兵符今奉黃公略，書殿曾隨翠鳳翔。心寄華亭一雙鶴，曰陪高步繞池塘。
酬樂天衫酒見寄 劉禹錫 
酒法衆傳吳米好，舞衣偏尚越羅輕。動搖浮蟻香濃甚，裝束輕鴻意態生。閱曲定知能自適，舉杯應歎不同傾。終朝相憶終年別，對景臨風無限情。
自左馮歸洛下酬樂天兼呈裴令公 劉禹錫 
新恩通籍在龍樓，分務神都近舊丘。自有園公紫芝侶，仍追少傅赤松遊。華林霜葉紅霞晚，伊水晴光碧玉秋。更接東山文酒會，始知江左未風流。
秋齋獨坐寄樂天兼呈吳方之大夫 劉禹錫 
空齋寂寂不生塵，藥物方書繞病身。纖草數莖勝靜地，幽禽忽至似佳賓。世間憂喜雖無定，釋氏銷磨盡有因。同向洛陽閑度日，莫教風景屬他人。
和樂天齋戒月滿夜對道場偶懷詠 劉禹錫 
常修清淨去繁華，人識王城長者家。案上香煙鋪貝葉，佛前燈焰透蓮花。持齋已滿招閑客，理曲先聞命小娃。明日若過方丈室，還應問爲法來邪。
吳方之見示獨酌小醉首篇樂天續有詶答皆含戲謔極至風流兩篇之中竝蒙見屬輒呈濫吹益美來章 劉禹錫 
閑門共寂任張羅，靜室同虛養太和。塵世歡娛開意少，醉鄉風景獨遊多。散金疏傅尋常樂，枕麴劉生取次歌。計會雪中爭挈榼，鹿裘鶴氅遞相過。
酬樂天齋滿日裴令公置宴席上戲贈 劉禹錫 
一月道場齋戒滿，今朝華幄管弦迎。銜杯本自多狂態，事佛無妨有佞名。酒力半酣愁已散，文鋒未鈍老猶爭。平陽不獨容賓醉，聽取喧呼吏舍聲。
酬樂天偶題酒甕見寄 劉禹錫 
從君勇斷拋名後，世路榮枯見幾回。門外紅塵人自走，甕頭清酒我初開。三冬學任胸中有，萬戶侯須骨上來。何幸相招同醉處，洛陽城裏好池臺。
酬樂天請裴令公開春加宴 劉禹錫 
高名大位能兼有，恣意遨遊是特恩。二室煙霞成步障，三川風物是家園。晨窺苑樹韶光動，晚度河橋春思繁。弦管常調客常滿，但逢花處即開樽。
樂天示過敦詩舊宅有感一篇吟之泫然追想昔事因成繼和以寄苦懷 劉禹錫 
淒涼同到故人居，門枕寒流古木疎。向秀心中嗟棟宇，蕭何身後散圖書。本營歸計非無意，唯算生涯尚有餘。忽憶前言更惆悵，丁寧相約速懸車。
寄和東川楊尚書慕巢兼寄西川繼之二公近從弟兄情分偏睦早忝遊舊因成是詩 劉禹錫 
太華蓮峰降嶽靈，兩川棠樹接郊坰。政同兄弟人人樂，曲奏塤篪處處聽。楊葉百穿榮會府，芝泥五色耀天庭。各拋筆硯誇旄鉞，莫遣文星讓將星。
和樂天洛下雪中宴集寄汴州李尚書 劉禹錫 
洛城無事足杯盤，風雪相和歲欲蘭。樹上因依見寒鳥，坐中收拾盡閑官。笙歌要請頻何爽，笑語忘機拙更歡。遙想兔園今日會，瓊林滿眼映旂竿。
和牛相公遊南莊醉後寓言戲贈樂天兼見示 劉禹錫 
城外園林初夏天，就中野趣在西偏。薔薇亂發多臨水，鸂鶒雙遊不避船。水底遠山雲似雪，橋邊平岸草如煙。白家唯有杯觴興，欲把頭盤打少年。
樂天以愚相訪沽酒致歡因成七言聊以奉答 劉禹錫 
少年曾醉酒旗下，同輩黃衣頷亦黃。蹴踏青雲尋入仕，蕭條白髮且飛觴。令徵古事歡生雅，客喚閑人興任狂。猶勝獨居荒草院，蟬聲聽盡到寒螿。
和思黯憶南莊見示 劉禹錫 
丞相新家伊水頭，智囊心匠日增修。化成池沼無痕跡，奔走清波不自由。臺上看山徐舉酒，潭中見月慢回舟。從來天下推尤物，合屬人間第一流。
酬思黯見示小飲四韻 劉禹錫 
拋却人間第一官，俗情驚怪我方安。兵府相印無心戀，洛水嵩雲恣意看。三足鼎中知味久，百尋竿上擲身難。追呼故舊連宵飲，直到天明興未闌。
和僕射牛相公春日閑坐見懷 劉禹錫 
官曹崇重難頻入，第宅清閑且獨行。階蟻相逢如偶語，園蜂速去恐違程。人於紅藥惟看色，鶯到垂楊不惜聲。東洛池臺怨拋擲，移文非久會應成。
酬元九侍御贈璧竹鞭長句 劉禹錫 
碧玉孤根生在林，美人相贈比雙金。初開郢客緘封後，想見巴山冰雪深。多節本懷端直性，露青猶有歲寒心。何時策馬同歸去，關樹扶疎敲鐙吟。
酬竇員外使君寒食日途次松滋渡先寄示四韻 劉禹錫 
楚鄉寒食橘花時，野渡臨風駐綵旗。草色連雲人去住，水紋如縠燕差池。朱輪尚憶羣飛雉，青綬初縣左顧龜。非是湓城舊司馬，水曹何事與新詩。
寄楊八拾遺 劉禹錫 
聞君前日獨庭爭，漢帝偏知白馬生。忽領簿書遊太學，寧勞侍從厭承明。洛陽本自宜才子，海內而今有直聲。爲謝同僚老博士，范雲來歲即公卿。
酬竇員外郡齋宴客偶命柘枝因見寄兼呈張十一院長元九侍御 劉禹錫 
分憂餘刃又從公，白羽胡牀嘯詠中。綵筆諭戎矜倚馬，華堂留客看驚鴻。渚宮油幕方高步，澧浦甘棠有幾叢。若問騷人何處所，門臨寒水落江楓。
謝竇員外旬休早涼見示詩 劉禹錫 
新秋十日澣朱衣，鈴閣無聲公吏歸。風韻漸高梧葉動，露光初重槿花稀。四時苒苒催容鬢，三爵油油忘是非。更報明朝池上酌，人知太守字玄暉。
南海馬大夫遠示著述兼酬拙詩輒著微誠再有長句時蔡戎未弭故見於篇末 劉禹錫 
漢家旄節付雄才，百越南溟統外臺。身在絳紗傳六藝，腰懸青綬亞三臺。連天浪靜長鯨息，映日帆多寶舶來。聞道楚氛猶未滅，終須旌斾掃雲雷。
和南海馬大夫聞楊侍郎出守郴州因有寄上之作 劉禹錫 
忽驚金印駕枝轓，遂別鳴珂聽曉猿。碧落仙來雖暫謫，赤泉侯在是深恩。玉環慶遠瞻台坐，銅柱勳高壓海門。一詠瓊瑤百憂散，何勞更樹北堂萱。
馬大夫見示浙西王侍御贈答詩因命同作 劉禹錫 
憶逐羊車凡幾時，今來舊府統戎師。象筵照室會詞客，銅鼓臨軒舞海夷。百越酋豪稱故吏，十洲風景助新詩。秣陵從事何年別，一見瓊章如素期。
寄唐州楊八歸厚 劉禹錫 
淮安古地擁州師，畫角金鐃旦夕吹。淺草遙迎鷫鸘馬，春風亂颭辟邪旗。謫仙年月今應滿，戇諫聲名衆所知。何況遷喬舊同伴，一雙先入鳳凰池。
寄朗州溫右史曹長 劉禹錫 
暫別瑤墀鴛鷺行，綵旗雙引到沅湘。城邊流水桃花過，簾外春風杜若香。史筆枉將書紙尾，朝纓不稱濯滄浪。雲臺公業家聲在，徵詔何時出建章。
詶楊司業巨源見寄 劉禹錫 
辟雍流水近靈臺，中有詩篇絕世才。渤海歸人將集去，棃園弟子請詞來。瓊枝未識魂空斷，寶匣初臨手自開。莫道專城管雲雨，其如心似不然灰。
詶國子崔博士立之見寄 劉禹錫 
健筆高科早絕倫，後來無不揖芳塵。遍看今日乘軒客，多是昔年呈卷人。胄子執經瞻講坐，郎官共食接華茵。煩君遠寄相思曲，慰問天南一逐臣。
張郎中籍遠寄長句開緘之日已及新秋因舉目前仰酬高韻 劉禹錫 
南宮詞客寄新篇，清似湘靈促柱弦。京邑舊遊勞夢想，歷陽秋色正澄鮮。雲銜日脚成山雨，風駕潮頭入渚田。對此獨吟還獨酌，知音不見思愴然。
浙東元相公書歎梅雨鬱蒸之候因寄七言 劉禹錫 
稽山自與岐山別，何事連年鸑鷟飛。百辟商量舊相入，九天祗候老臣歸。平湖晚泛窺清鏡，高閣晨開掃翠微。今日看書最惆悵，爲聞梅雨損朝衣。
酬嚴給事賀加五品兼簡同制水部李郎中 劉禹錫 
九天雨露傳青詔，八舍郎官換綠衣。初佩銀魚隨仗入，宜乘白馬退朝歸。彫盤賀喜開瑤席，綵筆題詩出鎖闈。聞道水曹偏得意，霞朝霧夕有光輝。
裴相公大學士見示答張秘書謝馬詩幷羣公屬和因命追作 劉禹錫 
草玄門戶少塵埃，丞相幷州寄馬來。初自寒垣銜苜蓿，忽行幽徑破莓苔。尋花緩轡威遲去，帶酒垂鞭躞蹀回。不與王侯與詞客，知輕富貴重清才。
奉和裴侍中將赴漢南留別座上諸公 劉禹錫 
金貂曉出鳳池頭，玉節前臨南雍州。暫輟洪鑪觀劍戟，還將大筆注春秋。管弦席上留高韻，山水途中入勝遊。峴首風煙看未足，便應重拜富民侯。
和蘇郎中尋豐安里舊居寄主客張郎中 劉禹錫 
漳濱臥起恣閑遊，宣室徵還未白頭。舊隱來尋通德里，新篇寫出畔牢愁。池看科斗成文字，鳥聽提壺憶獻酬。同學同年又同舍，許君雲路並華輈。
詶浙東李侍郎越州春晚即事長句 劉禹錫 
越中藹藹繁華地，秦望峰前禹穴西。湖草初生邊鴈去，山花半謝杜鵑啼。青油晝卷臨高閣，紅斾晴翻繞古堤。明日漢庭徵舊德，老人爭出若耶溪。
詶淮南牛相公述舊見貽 劉禹錫 
少年曾忝漢庭臣，晚歲空餘老病身。初見相如成賦日，尋爲丞相掃門人。追思往事咨嗟久，喜奉清光笑語頻。猶有登朝舊冠冕，待公三入拂埃塵。
和僕射牛相公追感韋裴六相登庸皆四十餘未五十薨歿豈早榮枯之義今年將六十猶粗强健因親故勸酒率然成篇幷見寄之作 劉禹錫 
坐鎮清朝獨殷然，閑徵故事數前賢。用才同踐鈞衡地，稟氣終分大小年。威鳳本池思泛泳，仙查舊路望回旋。猶憐綺季深山裏，唯有松風與石田。
和僕射牛相公以離闕庭七年班行親故亡歿十無一人再覩龍顏喜慶雖極感歎風燭能不愴然因成四韻幷示集賢中書二相公所和 劉禹錫 
久辭龍闕擁紅旗，喜見天顏拜赤墀。三省英寮非舊侶，萬年芳樹長新枝。交朋接武居仙院，幕客追風入鳳池。雲母屏風即施設，可憐榮耀冠當時。
和僕射牛相公見示長句 劉禹錫 
靜得天和興自濃，不緣宦達性靈慵。大鵬六月有閑意，仙鶴千年無躁容。流輩盡來多歎息，官班高後少過從。唯應加築露臺上，賸見終南雲外峰。
和牛相公雨後寓懷見示 劉禹錫 
金火交爭正抑揚，蕭蕭飛雨助清商。曉看紈扇恩情薄，夜覺紗燈刻數長。樹上早蟬才發響，庭中百草已無光。當年富貴亦惆悵，何況悲翁髮似霜。
和陳許王尚書酬白少傅侍郎長句因通簡汝洛舊遊之什 劉禹錫 
寥廓高翔不可追，風雲失路蹔相隨。方同洛下書生詠，又見軍前大將旗。雪裏命賓開玉帳，飲中請號駐金巵。竹林一自王戎去，嵇阮雖貧興未衰。
和僕射牛相公寓言二首 一 劉禹錫 
兩度竿頭立定誇，回眸舉袖拂青霞。盡拋今日貴人樣，復振前朝名相家。御史定來休直宿，尚書依舊趂參衙。具瞻尊重誠無敵，猶憶洛陽千樹花。
和僕射牛相公寓言二首 二 劉禹錫 
心如止水鑒常明，見盡人間萬物情。鵰鶚騰空猶逞俊，驊騮嚙足自無驚。時來未覺權爲祟，貴了方知退是榮。只恐重重世緣在，事須三度副蒼生。
詶太原狄尚書見寄 劉禹錫 
家聲烜赫冠前賢，時無穹崇鎮北邊。身上官銜如座主，幕中譚笑取同年。幽幷俠少趨鞭弭，燕趙佳人奉管弦。仍把天兵書號筆，遠題長句寄山川。
詶宣州崔大夫見寄 劉禹錫 
白衣曾拜漢尚書，今日恩光到敝廬。再入龍樓稱綺季，應緣狗監說相如。中郎南鎮權方重，內史高齋興有餘。遙想敬亭春欲暮，百花飛盡柳花初。
詶皇甫十少尹暮秋久雨喜晴有懷見示 劉禹錫 
雨餘獨坐卷簾帷，便得詩人喜霽詩。搖落從來長年感，慘舒偏是病身知。掃開雲霧呈光景，流盡潢汙見路岐。何況菊香新酒熟，神州司馬好狂時。
再授連州至衡陽酬柳柳州贈別 劉禹錫  友情
去國十年同赴召，渡湘千里又分岐。重臨事異黃丞相，三黜名慙柳士師。歸目併隨回鴈盡，愁腸正遇斷猿時。桂江東過連山下，相望長吟有所思。
望夫山 劉禹錫 
何代提戈去不還，獨留形影白雲間。肌膚銷盡雪霜色，羅綺點成苔蘚斑。江燕不能傳遠信，野花空解妒愁顏。近來豈少征人婦，笑採蘼蕪上北山。
懷妓 一 劉禹錫 
玉釵重合兩無緣，魚在深潭鶴在天。得意紫鸞休舞鏡，能言青鳥罷銜牋。金盆已覆難收水，玉軫長拋不續弦。若向蘼蕪山下過，遙將紅淚灑窮泉。
懷妓 二 劉禹錫 
鸞飛遠樹棲何處，鳳得新巢想稱心。紅壁尚留香漠漠，碧雲初斷信沈沈。情知點污投泥玉，猶自經營買笑金。從此山頭似人石，丈夫形狀淚痕深。
懷妓 三 劉禹錫 
但曾行處遍尋看，雖是生離死一般。買笑樹邊花已老，畫眉窗下月猶殘。雲藏巫峽音容斷，路隔星橋過往難。莫怪詩成無淚滴，盡傾東海也須乾。
懷妓 四 劉禹錫 
三山不見海沈沈，豈有仙蹤更可尋。青鳥去時雲路斷，姮娥歸處月宮深。紗窗遙想春相憶，書幌誰憐夜獨吟。料得夜來天上鏡，只應偏照兩人心。
荅東陽于令寒碧圖詩 劉禹錫 
東陽本是佳山水，何況曾經沈隱侯。化得邦人解吟詠，如今縣令亦風流。新開譚洞疑仙境，遠寫丹青到雍州。落在尋常畫師手，猶能三伏凜生秋。
麻姑山 劉禹錫 
曾遊仙蹟見豐碑，除却麻姑更有誰。雲蓋青山龍臥處，日臨丹洞鶴歸時。霜凝上界花開晚，月冷中天果熟遲。人到便須拋世事，稻田還儗種靈芝。
自江陵沿流道中 劉禹錫  长江
三千三百西江水，自古如今要路津。月夜歌謠有漁父，風天氣色屬商人。沙村好處多逢寺，山葉紅時覺勝春。行到南朝征戰地，古來名將盡爲神。
別夔州官吏 劉禹錫 
三年楚國巴城守，一去揚州揚子津。青帳聯延喧驛步，白頭俯傴到江濱。巫山暮色常含雨，峽水秋來不恐人。惟有九歌詞數首，里中留與賽蠻神。
魚復江中 劉禹錫 
扁舟盡室貧相逐，白髮藏冠鑷更加。遠水自澄終日綠，晴林長落過春花。客情浩蕩逢鄉語，詩意留連重物華。風檣好住貪程去，斜日青帘背酒家。
巫山神女廟 劉禹錫 
巫山十二鬱蒼蒼，片石亭亭號女郎。曉霧乍開疑卷幔，山花欲謝似殘妝。星河好夜聞清佩，雲雨歸時帶異香。何事神仙九天上，人間來就楚襄王。
柳絮 劉禹錫 
飄颺南陌起東鄰，漠漠濛濛暗度春。花巷暖隨輕舞蝶，玉樓晴拂豔妝人。縈迴謝女題詩筆，點綴陶公漉酒巾。何處好風偏似雪，隋河堤上古江津。
贈同年陳長史員外 劉禹錫 
明州長史外臺郎，憶昔同年翰墨場。一自分襟多歲月，相逢滿眼是淒涼。推賢有愧韓安國，論舊唯存盛孝章。所歎謬遊東閣下，看君無計出恓惶。
送周魯儒赴舉詩 劉禹錫 
宋日營陽內史孫，因家占得九疑村。童心便有愛書癖，手指今餘把筆痕。自握蛇珠辭白屋，欲憑雞卜謁金門。若逢廣坐問羊酪，從此知名在一言。
送曹璩歸越中舊隱詩 劉禹錫 
行盡瀟湘萬里餘，少逢知己憶吾廬。數間茅屋閒臨水，一盞秋燈夜讀書。地遠何當隨計吏，策成終自詣公車。剡中若問連州事，唯有千山畫不如。
白鷹 劉禹錫 
毛羽斒斕白紵裁，馬前擎出不驚猜。輕拋一點入雲去，喝殺三聲掠地來。綠玉觜攢雞腦破，玄金爪擘兔心開。都緣解搦生靈物，所以人人道俊哉。
送工部張侍郎入蕃弔祭 劉禹錫 
月窟賓諸夏，雲官降九天。飾終鄰好重，錫命禮容全。水咽猶登隴，沙鳴稍極邊。路因乘驛近，志爲飲冰堅。毳帳差池見，烏旗搖曳前。歸來賜金石，榮耀自編年。
早秋送臺院楊侍御歸朝 劉禹錫 
仙署棣華春，當時已絕倫。今朝丹闕下，更入白眉人。重振高陽族，分居要路津。一門科第足，五府辟書頻。鷙鳥得秋氣，法星懸火旻。聖朝寰海靜，所至不埋輪。
送陸侍御歸淮南使府五韻 劉禹錫  泰山
江左重詩篇，陸生名久傳。鳳城來已熟，羊酪不嫌羶。歸路芙蓉府，離堂玳瑁筵。泰山呈臘雪，隋柳布新年。曾忝揚州薦，因君達短牋。
送令狐相公自僕射出鎮南梁 劉禹錫 
夏木正陰成，戎裝出帝京。沾襟辭闕淚，回首別鄉情。雲樹褒中路，風煙漢上城。前旌傳谷去，後騎踏橋聲。久領鴛行重，無嫌虎綬輕。終提一麾去，再入福蒼生。
奉送裴司徒令公自東都留守再命太原 劉禹錫 
星使出關東，兵符賜上公。山河歸舊國，管籥換離宮。行色旌旗動，軍聲鼓角雄。愛棠餘故吏，騎竹見新童。漢壘三秋靜，胡沙萬里空。其如天下望，旦夕詠清風。
海陽湖別浩初師 劉禹錫 
近郭看殊境，獨遊常鮮懽。逢君駐緇錫，觀貌稱林巒。湖滿景方霽，野香春未闌。愛泉移席近，聞石輟棊看。風止松猶韻，花繁露未乾。橋形出樹曲，巖影落池寒別路千嶂裏，詩情暮雲端。他年買山處，似此得隳官。
許給事見示哭工部劉尚書詩因命同作 劉禹錫 
漢室賢王後，孔門高第人。濟時成國器，樂道任天真。特達圭無玷，堅貞竹有筠。總戎寬得衆，市義貴能貧。護塞無南牧，馳心拱北辰。乞身來闕下，賜告臥漳濱。榮耀初題劒，清羸已拖紳。宮星徒列位，隙日不回輪。自昔追飛侶，今爲侍從臣。素弦哀已絕，青簡歎猶新。未遂揮金樂，空悲撤瑟晨。淒涼竹林下，無復見清塵。
武陵書懷五十韻 劉禹錫 
西漢開支郡，南朝號戚藩。四封當列宿，百雉俯清沅。高岸朝霞合，驚湍激箭奔。積陰春暗度，將霽霧先昏。俗尚東皇祀，謠傳義帝冤。桃花迷隱跡，楝葉慰忠魂。戶算資漁獵，鄉豪恃子孫。照山畬火動，踏月俚歌喧。擁檝舟爲市，連甍竹覆軒。披沙金粟見，拾羽翠翹翻。茗折蒼溪秀，蘋生枉渚暄。禽驚格磔起，魚戲噞喁繁。沈約臺榭故，李衡墟落存。湘靈悲鼓瑟，泉客泣酬恩。露變蒹葭浦，星懸橘柚村。虎咆空野震，鼉作滿川渾。鄰里皆遷客，兒童習左言。炎天無冽井，霜月見芳蓀。清白家傳遠，詩書志所敦。列科叨甲乙，從宦出丘樊。結友心多契，馳聲氣尚吞。士安曾重賦，元禮許登門。草檄嫖姚幕，巡兵戊己屯。築臺先自隗，送客獨留髠。遂結王畿綬，來觀衢室罇。鳶飛入鷹隼，魚目儷璵璠。曉燭羅馳道，朝陽闢帝閽。王正會夷夏，月朔盛旗旛。獨立當瑤闕，傳呵步紫垣。按章清犴獄，視祭潔蘋蘩。御曆昌期遠，傳家寶祚蕃。繇文光夏啓，神教畏軒轅。內禪因天性，雄圖授化元。繼明懸日月，出震統乾坤。大孝三朝備，洪恩九族惇。百川宗渤澥，五岳輔崑崙。何幸逢休運，微班識至尊。校緍資筦榷，復土奉山園。一失貴人意，徒聞太學論。直廬辭錦帳，遠守愧朱幡。巢幕方猶燕，搶榆尚笑鯤。邅迴過荆楚，流落感涼溫。旅望花無色，愁心醉不惛。春江千里草，暮雨一聲猿。問卜安冥數，看方理病源。帶賒衣改製，塵澀劒成痕。三秀悲中散，二毛傷虎賁。來憂禦魑魅，歸願牧雞豚。就日秦京遠，臨風楚奏煩。南登無灞岸，旦夕上高原。
早秋集賢院即事 劉禹錫 
金數已三伏，火星正西流。樹含秋露曉，閣倚碧天秋。灰琯應新律，銅壺添夜籌。商飆從朔塞，爽氣入神州。蕙草香書殿，槐花點御溝。山明真色見，水靜濁煙收。早歲忝華省，再來成白頭。幸依羣玉府，末路尚瀛洲。
奉和吏部楊尚書太常李卿二相公策免後即事述懷贈答十韻 劉禹錫 
文雅關西族，衣冠趙北都。有聲真漢相，無纇勝隋珠。當軸龍爲友，臨池鳳不孤。九天開內殿，百辟看晨趨。誡滿澄欹器，成功別大罏。餘芳在公論，積慶是神扶。步武離台席，徊翔集帝梧。詮材秉秦鏡，典樂去齊竽。瀟灑風塵外，逢迎詩酒徒。唯應待華誥，更食萬錢廚。
晚歲登武陵城顧望水陸悵然有作 劉禹錫 
星象承烏翼，蠻陬想犬牙。俚人祠竹節，仙洞閉桃花。城基歷漢魏，江源自賨巴。華表廖王墓，菜地黃瓊家。霜輕菊秀晚，石淺水紋斜。樵音繞故壘，汲路明寒沙。清風稍改葉，盧橘始含葩。野橋過驛騎，叢祠發逈笳。跳鱗避舉網，倦鳥寄行楂。路塵高出樹，山火遠連霞。夕曛轉赤岸，浮靄起蒼葭。軋軋渡水槳，連連赴林鴉。呌閽道非遠，賜環期自賒。孤臣本危涕，喬木在天涯。
罷郡歸洛陽寄友人 劉禹錫  抒情 感慨 回忆 壮志未酬
遠謫年猶少，初歸鬢已衰。門閑故吏去，室靜老僧期。不見蜘蛛集，頻爲佝僂欺。穎微囊未出，寒甚谷難吹。濩落唯心在，平生有己知。商歌夜深後，聽者竟爲誰。
經伏波神祠 劉禹錫 
蒙蒙篁竹下，有路上壺頭。漢壘麏鼯鬬，蠻溪霧雨愁。懷人敬遺像，閱世指東流。自負霸王略，安知恩澤侯。鄉園辭石柱，筋力盡炎洲。一以功名累，飜思馬少游。
和汴州令狐相公到鎮改月偶書所懷 劉禹錫 
受脤新梁苑，和羹舊傅巖。援毫動星宿，垂釣取韜鈐。赫奕三川至，歡呼百姓瞻。綠油貔虎擁，青紙鳳皇銜。外壘曾無警，中廚亦罷監。推誠人自服，去殺令逾嚴。赳赳容皆飾，幡幡口盡鉗。爲兄憐庾翼，選壻得蕭咸。鬱倔咽喉地，駢臻水陸兼。度橋鳴紺幰，入肆颺雲帆。端月當中氣，東風應遠占。管弦喧夜景，燈燭掩寒蟾。酒每傾三雅，書能發百函。詞人羞布鼓，遠客獻貂襜。歌榭白團扇，舞筵金縷衫。旌旗遙一簇，舄履近相攙。花樹當朱閣，晴河逼翠簾。衣風飄靉靆，燭淚滴巉巖。玉斝虛頻易，金爐暖更添。映鐶窺豔豔，隔袖見纖纖。謝傅何由接，桓伊定不凡。應憐郡齋老，旦夕鑷霜䫇。
遙賀白賓客分司初到洛中戲呈馮尹 劉禹錫 
西辭望苑去，東占洛陽才。度嶺無愁思，看山不懊來。冥鴻何所慕，遼鶴乍飛廻。洗竹通新逕，攜琴上舊臺。塵埃長者撤，風月故人杯。聞道龍門峻，還因上客開。
白侍郎大尹自河南寄示池北新葺水齋即事招賓十四韻兼命同作 劉禹錫 
公府有高政，新齋池上開。再吟佳句後，一似畫圖來。結搆疎林下，夤緣曲岸隈。綠波穿戶牖，碧甃疊瓊瓌。幽異當軒滿，清光繞砌廻。潭心澄晚鏡，渠口起晴雷。瑤草緣堤種，松煙上島栽。遊魚驚撥刺，浴鷺喜毰毸。爲客烹林笋，因僧採石苔。酒缾常不罄，書案任成堆。簷外青雀舫，坐中鸚鵡杯。蒲根抽九節，蓮萼捧重臺。芳訊此時到，勝遊何日陪。共譏吳太守，自占洛陽才。
和令狐相公謝太原李侍中寄蒲桃 劉禹錫 
珍果出西域，移根到北方。昔年隨漢使，今日寄梁王。上相芳緘至，行臺綺席張。魚鱗含宿潤，馬乳帶殘霜。染指鉛粉膩，滿喉甘露香。醞成十日酒，味敵五雲槳。咀嚼停金盞，稱嗟響畫堂。慙非末至客，不得一枝嘗。
和令狐相公玩白菊 劉禹錫 
家家菊盡黃，梁國獨如霜。瑩靜真琪樹，分明對玉堂。仙人披雪氅，素女不紅妝。粉蝶來難見，麻衣拂更香。向風搖羽扇，含露滴瓊槳。高豔遮銀井，繁枝覆象牀。桂叢慙竝發，梅蘂妬先芳。一入瑤華詠，從茲播樂章。
令狐相公見示新栽蕙蘭二草之什兼命同作 劉禹錫 
上國庭前草，移來漢水潯。朱門雖易地，玉樹有餘陰。豔彩凝還泛，清香絕復尋。光華童子佩，柔軟美人心。惜晚含遠思，賞幽空獨吟。寄言知音者，一奏風中琴。
和令狐相公南齋小讌聽阮咸 劉禹錫 
阮巷久蕪沈，四弦有遺音。雅聲發蘭室，遠思含竹林。座絕衆賓語，庭移芳樹陰。飛觴助真氣，寂聽無流心。影似白團扇，調諧朱弦琴。一毫不平意，幽怨古猶今。
令狐僕射與余投分素深縱山川阻修然音問相繼今年十一月僕射疾不起聞予已承訃書寢門長慟後日有使者兩輩持書幷詩計其日時已是臥疾手筆盈幅翰墨尚新律詞一篇音韻彌切收淚握管以成報章雖廣陵之弦於今絕矣而蓋泉之感猶庶聞焉焚之繐帳之前附于舊編之末 劉禹錫 
前日寢門慟，至今悲有餘。已嗟萬化盡，方見八行書。滿紙傳相憶，裁詩怨索居。危弦音有絕，哀玉韻[猶]虛。忽歎幽明異，俄驚歲月除。文章雖不朽，精魂竟焉如。零淚霑青簡，傷心見素車。悽涼從此後，無復望雙魚。
和樂天閑園獨賞八韻前以蜂鶴拙句寄呈今辱蝸蟻妍詞見答因成小巧以取大咍 劉禹錫 
永日無人事，芳園任興行。陶廬樹可愛，潘宅雨新晴。傅粉琅玕節，熏香菡萏莖。榴花裙色好，桐子藥丸成。柳蠹枝偏亞，桑空葉再生。睢盱欲鬬雀，索漠不言鶯。動植隨四氣，飛沈含五情。搶榆與水擊，小大強爲名。
奉和裴令公新成綠野堂即書 劉禹錫 
藹藹鼎門外，澄澄洛水灣。堂皇臨綠野，坐臥看青山。位極却忘貴，功成欲愛閑。官名司管籥，心術去機關。禁苑凌晨出，園花及露攀。池塘魚拔刺，竹逕鳥綿蠻。志在安瀟灑，嘗經歷險艱。高情方造適，衆意望徵還。好客交珠履，華筵舞玉顏。無因隨賀燕，翔集畫梁間。
三月三日與樂天及河南李尹奉陪裴令公泛洛禊飲各賦十二韻 劉禹錫 
洛下今修禊，羣賢勝會稽。盛筵陪玉鉉，通籍盡金閨。波上神仙妓，岸旁桃李蹊。水嬉如鷺振，歌響雜鶯啼。歷覽風光好，沿洄意思迷。櫂歌能儷曲，墨客競分題。翠幄連雲起，香車向道齊。人誇綾步障，馬惜錦障泥。塵暗宮牆外，霞明苑樹西。舟形隨鷁轉，橋影與虹低。川色晴猶遠，烏聲暮欲棲。唯餘踏青伴，待月魏王堤。
樂天少傅五月長齋廣延緇徒謝絕文友坐成睽間因以戲之 劉禹錫 
五月長齋戒，深居絕送迎。不離通德里，便是法王城。舉目皆僧事，全家少俗情。精修無上道，結念未來生。賓閤緇衣占，書堂信鼓鳴。戲童爲塔象，啼鳥學經聲。黍用青菰角，葵承玉露烹。馬家供薏苡，劉氏餉蕪菁。暗網籠歌扇，流塵晦酒鐺。不知何次道，作佛幾時成。
酬樂天晚夏閑居欲相訪先詩見貽 劉禹錫 
池榭堪臨泛，翛然散鬱陶。步因驅鶴緩，吟爲聽蟬高。林密添新竹，枝低縋晚桃。酒醅晴易熟，藥圃夏頻薅。老是班行舊，閑爲鄉里豪。經過更何處，風景屬吾曹。
酬樂天醉後狂吟十韻 劉禹錫 
散誕人間樂，逍遙地上仙。詩家登逸品，釋氏悟真筌。制誥留臺閣，歌詞入管弦。處身於木鴈，任世變桑田。吏隱情兼遂，儒玄道兩全。八關齋適罷，三雅興尤偏。文墨中年舊，松筠晚歲堅。魚書曾替代，香火有因緣。欲向醉鄉去，猶爲色界牽。好吹楊柳曲，爲我舞金鈿。
牛相公見示新什謹依本韻次用以抒下情 劉禹錫 
劇韻新篇至，因難始見能。雨天龍變化，晴日鳳騫騰。遊海驚何極，聞韶素不曾。愜心時拊髀，擊節日麾肱。符彩添隃墨，波瀾起剡藤。揀金光熠熠，累璧勢層層。珠媚多藏賈，花撩欲定僧。封來真寶物，寄與媿交朋。已老無時疾，長貧望歲登。雀羅秋寂寂，蟲翅曉薨薨。羸驥方辭絆，虛舟已絕絙。榮華甘死別，健羨亦生憎。玉柱琤瑽韻，金觥雹凸棱。何時良宴會，促膝對華燈。
奉和中書崔舍人八月十五日夜翫月二十韻 劉禹錫 
暮景中秋爽，陰靈既望圓。浮精離碧海，分照接虞淵。迥見孤輪出，高從倚蓋旋。二儀含皎澈，萬象共澄鮮。整御當西陸，舒光麗上玄。從星變風雨，順日助陶甄。遠近同時望，晶熒此夜偏。運行調玉燭，潔白應金天。曲沼疑瑤鏡，通衢若象筵。逢人盡冰雪，遇景即神仙。引素吞銀漢，凝清洗綠煙。臯禽警露下，鄰杵思風前。水是還珠浦，山成種玉田。劒沈三尺影，燈罷九枝然。象外形無迹，寰中影有遷。稍當雲闕正，未映斗城懸。靜對揮宸翰，閑臨襞彩牋。境同牛渚上，宿在鳳池邊。興掩尋安道，詞勝命仲宣。從今紙貴後，不復詠陳篇。
奉和淮南李相公早秋即事寄成都武相公 劉禹錫 
八柱共承天，東西別隱然。遠夷爭慕化，真相故臨邊。竝進夔龍位，仍齊龜鶴年。同心舟已濟，造膝璧常聯。對領專征寄，遙持造物權。斗牛添氣色，井絡靜氛煙。獻可通三略，分甘出萬錢。漢南趨節制，趙北賜山川。玉帳觀渝舞，虹旌獵楚田。步嫌雙綬重，夢入九城偏。秋雨離情動，新詩樂府傳。聆音還竊抃，不覺撫么弦。
元和癸巳歲仲秋詔發江陵偏師問罪蠻徼後命宣慰釋兵歸降凱旋之辰率爾成詠寄荆南嚴司空 劉禹錫 
蠻水阻朝宗，兵符下渚宮。前籌得上策，無戰已成功。漢使星飛入，夷心草偃同。歌謠開竹棧，拜舞戢桑弓。就日知冰釋，投人念鳥窮。網羅三面解，章奏九門通。卉服聯操袂，雕題盡鞠躬。降幡秋練白，驛騎晝塵紅。火號休傳警，機橋罷亙空。登山不見虜，振斾自生風。江遠煙波靜，軍回氣色雄。佇看聞喜後，金石賜元戎。
和李六侍御文宣王廟釋奠作 劉禹錫 
歎息魯先師，生逢周室卑。有心律天道，無位救陵夷。歷聘不能用，領徒空爾爲。儒風正禮樂，旅象入蓍龜。西狩非其應，中都安足施。世衰由我賤，泣下爲人悲。遺教光文德，興王叶夢期。土田封後胤，冕服飾虛儀。鐘鼓膠庠薦，牲牢郡邑祠。聞君喟然歎，偏在上丁時。
和竇中丞晚入容江作 劉禹錫 
漢郡三十六，鬱林東南遙。人倫選清臣，天外頒詔條。桂水步秋浪，火山凌霧朝。分圻辨風物，入境聞謳謠。莎岸見長亭，煙林隔麗譙。日落舟益駛，川平旗自飄。珠浦遠明滅，金沙晴動搖。一吟道中作，離思懸層霄。
南海馬大夫見惠著述三通勒成四帙上自邃古達于國朝采其菁華至簡如富欽受嘉貺詩以謝之 劉禹錫 
紅旗閱五兵，絳帳領諸生。味道輕鼎食，退公猶筆耕。青箱傳學遠，金匱納書成。一瞬見前事，九流當抗行。編蒲曾苦思，垂竹媿無名。今日承芳訊，誰言贈衮榮。
和楊侍郎初至郴州紀事書情題郡齋八韻 劉禹錫 
旌節下朝臺，分圭從北回。城頭鶴立處，驛樹鳳栖來。舊路芳塵在，新恩馹騎催。里閭風偃草，鼓舞抃成雷。吏散山禽囀，庭香夏蕊開。郡齋堪四望，壁記有三台。人訝徵黃晚，文非弔屈哀。一吟梁甫曲，知是臥龍才。
和東川王相公新漲驛池八韻 劉禹錫 
今日池塘上，初移造物權。苞藏成別島，沿濁致清漣。變化生言下，蓬瀛落眼前。泛觴驚翠羽，開幕對紅蓮。遠寫風光入，明含氣象全。渚煙籠驛樹，波日漾寶筵。曲岸留緹騎，中流轉綵船。無因接元禮，共載比神仙。
酬楊八庶子喜韓吳興與余同遷見贈 劉禹錫 
早遇聖明朝，鴈行登九霄。文輕傅武仲，酒逼蓋寬饒。捨矢同瞻鵠，當筵共賽梟。琢磨三益重，唱和五音調。臺柏煙常起，池荷香暗飄。星文辭北極，旗影度東遼。直道由來黜，浮名豈敢要。三湘與百越，雨散又雲搖。遠守慙侯籍，徵還荷詔條。顇容唯舌在，別恨幾魂銷。滿眼悲陳事，逢人少舊僚。煙霞爲老伴，蒲柳任先凋。虎綬懸新印，龍舼理去橈。斷腸天北郡，攜手洛陽橋。幢蓋今雖貴，弓旌會見招。其如草玄客，空宇久寥寥。
和兵部鄭侍郎省中四松詩十韻 劉禹錫 
右相歷中臺，移松武庫栽。紫茸抽組綬，青實長玫瑰。便有干霄勢，看成搆廈材。數分天柱半，影逐日輪回。舊賞台階去，新知谷口來。息陰常仰望，翫境幾裴回。翠粒晴懸露，蒼鱗雨起苔。凝音助瑤瑟，飄蘂泛金罍。月桂花遙燭，星榆葉對開。終須似雞樹，榮茂近昭回。
酬鄭州權舍人見寄十二韻 劉禹錫 
朱戶凌晨啓，碧梧含早涼。人從桔柣至，書到漆沮傍。抃會因佳句，情深取斷章。愜心同笑語，入耳勝笙簧。憶昔三條路，居鄰數仞牆。學堂青玉案，綵服紫羅囊。麟角看成就，龍駒見抑揚。彀中飛一箭，雲際落雙鶬。甸邑叨前列，天臺媿後行。鯉庭傳事業，雞樹遂翱翔。書殿連鳷鵲，神池接鳳凰。追遊蒙尚齒，惠好結中腸。鎩翮方擡舉，危根易損傷。一麾憐棄置，五字借恩光。汝海崆峒秀，溱流芍藥芳。風行能偃草，境靜不爭桑。轉斾趨關右，頒條匝渭陽。病吟猶有思，老醉已無狂。塵滿鴻溝道，沙驚白狄鄉。佇聞黃紙詔，促召紫微郎。
和牛相公題姑蘇所寄太湖石兼寄李蘇州 劉禹錫  太湖
震澤生奇石，沈潛得地靈。初辭水府出，猶帶龍宮腥。發自江湖國，來榮卿相庭。從風夏雲勢，上漢古查形。拂拭魚鱗見，鏗鏘玉韻聆。煙波含宿潤，苔蘚助新青。嵌穴胡雛貌，纖鋩蟲篆銘。孱顏傲林薄，飛動向雷霆。煩熱近還散，餘酲見便醒。凡禽不敢息，浮壒莫能停。靜稱垂松蓋，鮮宜映鶴翎。忘憂常目擊，素尚與心冥。眇小欺湘燕，團圓笑落星。徒然想融結，安可測年齡。採取詢鄉耋，搜求按舊經。垂鉤入空隙，隔浪動晶熒。有獲人爭賀，歡謠衆共聽。一州驚閱寶，千里遠揚舲。覩物洛陽陌，懷人吳御亭。寄言垂天翼，早晚起滄溟。
浙西李大夫述夢四十韻幷浙東元相公酬和斐然繼聲 劉禹錫 
位是才能取，時因際會遭。羽儀呈鸑鷟，鋩刃試豪曹。洛下推年少，山東許地高。門承金鉉鼎，家有玉璜韜。海浪扶鵬翅，天風引驥髦。便知蓬閣閟，不識魯衣襃。興發春塘草，魂交益部刀。形開猶抱膝，燭盡遽揮毫。昔仕當初筮，逢時詠載橐。懷鉛辨蟲蠹，染素學鵝毛。車騎方休汝，歸來欲效陶。南臺資謇諤，內署選風騷。羽化如乘鯉，樓居舊冠鼇。美香焚濕麝，名果賜乾萄。議赦蠅棲筆，邀歌蟻泛醪。代言無所戲，謝表自稱叨。蘭焰凝芳澤，芝泥瑩玉膏。對頻聲價出，直久夢魂勞。草詔令歸馬，批章答獻獒。銀花懸院牓，翠羽映簾條。諷諫欣然納，奇觚率爾操。禁中時諤諤，天下免忉忉。左顧龜成印，雙飛鵠織袍。謝賓緣地密，潔己是心豪。五日思歸沐，三春羨衆邀。茶爐依綠笋，棊局就紅桃。溟海桑潛變，陰陽炭暗熬。仙成脫屣去，臣戀捧弓號。建節辭烏柏，宣風看鷺濤。土山京口峻，鐵甕郡城牢。曲島花千樹，官池水一篙。鶯來和絲管，雁起拂麾旄。宛轉傾羅扇，回旋墮玉搔。罰籌長豎纛，觥盞樣如舠。山是千重障，江爲四面濠。臥龍曾得雨，孤鶴尚鳴臯。劍用熊開匣，弓閑蟄受弢。鳳姿嘗在竹，鷃羽不離蒿。吳月分雙鎮，東西接萬艘。今朝比潘陸，江海更滔滔。
和浙西李大夫伊川卜居 劉禹錫 
早入八元數，嘗承三接恩。飛鳴天上路，鎮壓海西門。清望寰中許，高情物外存。時來誠不讓，歸去每形言。洛下思招隱，江干壓作藩。按經修道具，依樣買山村。開鑿隨人化，幽陰爲律暄。遠移難得樹，立變舊荒園。絕塞通潛徑，平泉占上原。煙霞遙在想，簿領益爲繁。丹禁虛東閤，蒼生望北轅。徒令雙白鶴，五里自翩飜。
省試風光草際浮 劉禹錫 
熙熙春景霽，草綠春光麗。的歷亂相鮮，葳蕤互虧蔽。乍疑芊綿裏，稍動丰茸際。影碎翻崇蘭，浮香轉叢蕙。含煙絢碧綵，帶露如珠綴。幸因採掇日，況此臨芳歲。
歷陽書事七十韻 劉禹錫 
一夕爲湖地，千年列郡名。霸王迷路處，亞父所封城。漢置東南尉，梁分肘腋兵。本吳風俗剽，兼楚語音傖。沸井今無湧，烏江舊有名。土臺遊柱史，石室隱彭鏗。曹操祠猶在，濡須塢未平。海潮隨月大，江水應春生。憶昨深山裏，終朝看火耕。魚書來北闕，鷁首下南荆。雲雨巫山暗，蕙蘭湘水清。章華樹已失，鄂渚草來迎。廬阜香爐出，湓城粉堞明。鴈飛彭蠡暮，鴉噪大雷晴。平野分風使，恬和趁夜程。貴池登陸峻，舂穀渡橋鳴。駱驛主人問，悲歡故舊情。幾年方一面，卜晝便三更。助喜杯盤盛，忘機笑語訇。管清疑警鶴，弦巧似嬌鶯。熾炭烘蹲獸，華茵織鬬鯨。回裾飄霧雨，急節墮瓊英。斂黛凝愁色，施鈿耀翠晶。容華本南國，妝束學西京。日落方收鼓，天寒更炙笙。促筵交履舄，痛飲倒簪纓。謔浪容優孟，嬌憐許智瓊。蔽明添翠帟，命燭拄金莖。坐久羅衣皺，盃頻粉面騂。興來從請曲，意墮即飛觥。令急重須改，歡馮醉盡呈。詰朝還選勝，來日又尋盟。道別殷勤惜，邀筵次第爭。唯聞嗟短景，不復有餘酲。衆散扃朱戶，相攜話素誠。晤言猶亹亹，殘漏自丁丁。出祖千夫擁，行廚五熟烹。離亭臨野水，別思入哀箏。接境人情洽，方冬饌具精。中流爲界道，隔岸數飛甍。沙浦王渾鎮，滄洲謝脁城。望夫人化石，夢帝日環營。半渡趨津吏，緣堤簇郡甿。場黃堆晚稻，籬碧見冬菁。里社爭來獻，壺漿各自擎。鴟夷傾底寫，[粔籹]鬬成。采石風傳柝，新林暮擊鉦。繭綸牽撥刺，犀焰照澄泓。露冕觀原野，前驅抗斾旌。分庭展賓主，望闕拜恩榮。比屋惸嫠輩，連年水旱幷。遐思常後已，下令必先庚。遠岫低屏列，支流曲帶縈。湖魚香勝肉，官酒重於餳。憶昔泉源變，斯須地軸傾。雞籠爲石顆，龜眼入泥坑。事繫人風重，官從物論輕。江春俄澹蕩，樓月幾虧盈。柳長千絲宛，田塍一線絣。遊魚將婢從，野雉見媒驚。波淨攢鳧鵲，洲香發杜蘅。一鍾菰葑米，千里水葵羹。受譴時方久，分憂政未成。比瓊雖碌碌，於鐵尚錚錚。早忝登三署，曾聞奏六英。無能甘負弩，不慎在提衡。口語成中遘，毛衣阻上征。時聞關利鈍，智亦有聾盲。昔媿山東妙，今慙海內兄。後來登甲乙，早已在蓬瀛。心托秦明鏡，才非楚白珩。齒衰親藥物，宦薄傲公卿。捧日皆元老，宣風盡大彭。好令朝集使，結束赴新正。
和武中丞秋日寄懷簡諸僚故 劉禹錫 
退朝還公府，騎吹息繁陰。吏散秋庭寂，烏啼煙樹深。威生奉白簡，道勝外華簪。風物清遠目，功名懷寸陰。雲衢念前侶，綵翰寫沖襟。涼菊照幽徑，敗荷攢碧潯。感時江海思，報國松筠心。空愧壽陵步，芳塵何處尋。
和令狐相公春日尋花有懷白侍郎閣老 劉禹錫 
芳菲滿雍州，鸞鳳許同遊。花逕須深入，時光不少留。色鮮由樹嫩，枝亞爲房稠。靜對仍持酒，高看特上樓。晴宜連夜賞，雨便一年休。共憶秋官處，餘霞曲水頭。
荆州歌二首 一 劉禹錫 
渚宮楊柳暗，麥城朝雉飛。可憐踏青伴，乘暖著輕衣。
荆州歌二首 二 劉禹錫 
今日好南風，商旅相催發。沙頭檣竿上，始見春江闊。
紀南歌 劉禹錫 
風煙紀南城，塵土荆門路。天寒多獵騎，走上樊姬墓。
三閣辭四首 一 劉禹錫 
貴人三閣上，日晏未梳頭。不應有恨事，嬌甚却成愁。
三閣辭四首 二 劉禹錫 
珠箔曲瓊鉤，仔細見揚州。北兵那得度，浪話判悠悠。
三閣辭四首 三 劉禹錫 
沉香帖閣柱，金縷畫門楣。回首降旛下，已見黍[離]離。
三閣辭四首 四 劉禹錫 
三人出眢井，一身登檻車。朱門漫臨水，不可見鱸魚。
紇那曲二首 一 劉禹錫 
楊柳鬱青青，竹枝無限情。周郎一回顧，聽唱紇那聲。
紇那曲二首 二 劉禹錫 
踏曲興無窮，調同詞不同。願郎千萬壽，長作主人翁。
淮陰行五首 一 劉禹錫 
簇簇淮陰市，竹樓緣岸上。好日起檣竿，烏飛驚五兩。
淮陰行五首 二 劉禹錫 
今日轉船頭，金烏指西北。煙波與春草，千里同一色。
淮陰行五首 三 劉禹錫 
船頭大銅鐶，摩挲光陣陣。早早使風來，沙頭一眼認。
淮陰行五首 四 劉禹錫 
何物令儂羨，羨郎船尾燕。銜泥趂檣竿，宿食長相見。
淮陰行五首 五 劉禹錫 
隔浦望行船，頭昂尾幰幰。無奈晚來時，清淮春浪軟。
秋風引 劉禹錫  写风 秋天 风 思乡
何處秋風至，蕭蕭送鴈羣。朝來入庭樹，孤客最先聞。
柳花詞三首 一 劉禹錫 
開從綠條上，散逐香風遠。故取花落時，悠揚占春晚。
柳花詞三首 二 劉禹錫 
輕飛不假風，輕落不委地。撩亂舞晴空，發人無限思。
柳花詞三首 三 劉禹錫 
晴天闇闇雪，來送青春暮。無意似多情，千家萬家去。
唐郎中宅與諸公同飲酒看牡丹 劉禹錫 
今日花前飲，甘心醉數杯。但愁花有語，不爲老人開。
題壽安甘棠館二首 一 劉禹錫 
公館似仙家，池清竹徑斜。山禽忽驚起，衝落半巖花。
題壽安甘棠館二首 二 劉禹錫 
門前洛陽道，門裏桃花路。塵土與煙霞，其間十餘步。
古詞二首 一 劉禹錫 
軒后初冠冕，前旒爲蔽明。安知從複道，然後見人情。
古詞二首 二 劉禹錫 
簿領乃俗士，清談信古風。吾觀蘇令綽，朱墨一何工。
寓興二首 一 劉禹錫 
常談即至理，安事非常情。寄語何平叔，無爲輕老生。
寓興二首 二 劉禹錫 
世途多禮數，鵬鷃各逍遙。何事陶彭澤，拋官爲折腰。
詠史二首 一 劉禹錫 
驃騎非無勢，少卿終不去。世道劇頹波，我心如砥柱。
詠史二首 二 劉禹錫 
賈生明王道，衛綰工車戲。同遇漢文時，何人居貴位。
再傷龐尹 劉禹錫 
京兆歸何處，章臺空暮塵。可憐鸞鏡下，哭殺畫眉人。
敬酬微公見寄二首 一 劉禹錫 
淒涼沃州僧，顦顇柴桑宰。別來二十年，唯餘兩心在。
敬酬微公見寄二首 二 劉禹錫 
越江千里鏡，越嶺四時雪。中有逍遙人，夜深觀水月。
荅表臣贈別二首 一 劉禹錫 
昔爲瑤池侶，飛舞集蓬萊。今作江漢別，風雪一徘徊。
荅表臣贈別二首 二 劉禹錫 
嘶馬立未還，行舟路將轉。江頭瞑色深，揮袖依稀見。
始發鄂渚寄表臣二首 一 劉禹錫 
祖帳管弦絕，客帆西風生。回車已不見，猶聽馬嘶聲。
始發鄂渚寄表臣二首 二 劉禹錫 
曉發柳林戍，遙城聞五鼓。憶與故人眠，此時猶晤語。
出鄂州界懷表臣二首 一 劉禹錫 
離席一揮杯，別愁今尚醉。遲遲有情處，却恨江帆駛。
出鄂州界懷表臣二首 二 劉禹錫  黄鹤楼
夢覺疑連榻，舟行忽千里。不見黃鶴樓，寒沙雪相似。
和遊房公舊竹亭聞琴絕句 劉禹錫 
尚有竹間路，永無綦下塵。一聞流水曲，重憶餐霞人。
西州李尚書知愚與元武昌有舊遠示二篇吟之泫然因以繼和二首 一 劉禹錫 
如何贈琴日，已是絕弦時。無復雙金報，空餘挂劒悲。
西州李尚書知愚與元武昌有舊遠示二篇吟之泫然因以繼和二首 二 劉禹錫 
寶匣從此閑，朱弦誰復調。祗應隨玉樹，同向土中銷。
別蘇州二首 一 劉禹錫 
三載爲吳郡，臨岐祖帳開。雖非謝桀黠，且爲一裴回。
別蘇州二首 二 劉禹錫 
流水閶門外，秋風吹柳條。從來送客處，今日自魂銷。
罷和州遊建康 劉禹錫 
秋水清無力，寒山暮多思。官閑不計程，徧上南朝寺。
荅柳子厚 劉禹錫 
年方伯玉早，恨比四愁多。會待休車騎，相隨出罻羅。
館娃宮在舊郡西南硯石山前瞰姑蘇臺傍有采香徑梁天監中置佛寺曰靈巖即故宮也信爲絕境因賦二章 一 劉禹錫 
宮館貯嬌娃，當時意大誇。豔傾吳國盡，笑入楚王家。
館娃宮在舊郡西南硯石山前瞰姑蘇臺傍有采香徑梁天監中置佛寺曰靈巖即故宮也信爲絕境因賦二章 二 劉禹錫 
月殿移椒壁，天花代舜華。唯餘采香徑，一帶繞山斜。
魏宮詞二首 一 劉禹錫 
日晚長秋簾外報，望陵歌舞在明朝。添爐欲爇熏衣麝，憶得分時不忍燒。
魏宮詞二首 二 劉禹錫 
日映西陵松柏枝，下臺相顧一相思。朝來樂府長歌曲，唱著君王自作詞。
楊枝詞二首 一 劉禹錫 
迎得春光先到來，淺黃輕綠映樓臺。只緣嫋娜多情思，更被春風長倩猜。
楊枝詞二首 二 劉禹錫 
巫峽巫山楊柳多，朝雲暮雨遠相和。因想陽臺無限事，爲君回唱竹枝歌。
竹枝詞二首 一 劉禹錫 
楊柳青青江水平，聞郎江上唱歌聲。東邊日出西邊雨，道是無晴却有晴。
竹枝詞二首 二 劉禹錫  思乡 山水
楚水巴山江雨多，巴人能唱本鄉歌。今朝北客思歸去，回入紇那披綠羅。
隄上行三首 一 劉禹錫 
酒旗相望大隄頭，堤下連檣堤上樓。日暮行人爭渡急，槳聲幽軋滿中流。
隄上行三首 二 劉禹錫 
江南江北望煙波，入夜行人相應歌。桃葉傳情竹枝怨，水流無限月明多。
隄上行三首 三 劉禹錫 
春堤繚繞水徘徊，酒舍旗亭次第開。日晚上樓招估客，軻峨大艑落颿來。
踏歌詞四首 一 劉禹錫  爱情 民歌
春江月出大堤平，堤上女郎連袂行。唱盡新詞歡不見，紅霞映樹鷓鴣鳴。
踏歌詞四首 二 劉禹錫 
桃蹊柳陌好經過，燈下妝成月下歌。爲是襄王故宮地，至今猶自細腰多。
踏歌詞四首 三 劉禹錫 
新詞宛轉遞相傳，振袖傾鬟風露前。月落烏啼雲雨散，遊童陌上拾花鈿。
踏歌詞四首 四 劉禹錫 
日暮江頭聞竹枝，南人行樂北人悲。自從雪裏唱新曲，直到三春花盡時。
步虛詞二首 一 劉禹錫 
阿母種桃雲海際，花落子成三千歲。海風吹折最繁枝，跪捧瓊盤獻天帝。
步虛詞二首 二 劉禹錫 
華表千年一鶴歸，凝丹爲頂雪爲衣。星星仙語人聽盡，却向五雲翻翅飛。
秋詞二首 一 劉禹錫  八年级上册(课外) 秋天 初中古诗 悲秋
自古逢秋悲寂寥，我言秋日勝春朝。晴空一鶴排雲上，便引詩情到碧霄。
秋詞二首 二 劉禹錫 
山明水淨夜來霜，數樹深紅出淺黃。試上高樓清入骨，豈如春色嗾人狂。
竹枝詞九首 一 劉禹錫 
白帝城頭春草生，白鹽山下蜀江清。南人上來歌一曲，北人莫上動鄉情。
竹枝詞九首 二 劉禹錫  宋词三百首 桃花 爱情 写景 卷一·唐五代词
山桃紅花滿上頭，蜀江春水拍山流。花紅易衰似郎意，水流無限似儂愁。
竹枝詞九首 三 劉禹錫 
江上朱樓新雨晴，瀼西春水縠紋生。橋東橋西好楊柳，人來人去唱歌行。
竹枝詞九首 四 劉禹錫 
日出三竿春霧消，江頭蜀客駐蘭橈。憑寄狂夫書一紙，家住成都萬里橋。
竹枝詞九首 五 劉禹錫 
兩岸山花似雪開，家家春酒滿銀杯。昭君坊中多女伴，永安宮外踏青來。
竹枝詞九首 六 劉禹錫 
城西門前灧澦堆，年年波浪不能摧。懊惱人心不如石，少時東去復西來。
竹枝詞九首 七 劉禹錫 
瞿塘嘈嘈十二灘，人言道路古來難。長恨人心不如水，等閑平地起波瀾。
竹枝詞九首 八 劉禹錫 
巫峽蒼蒼煙雨時，清猿啼在最高枝。個裏愁人腸自斷，由來不是此聲悲。
竹枝詞九首 九 劉禹錫  山 生活 风俗
山上層層桃李花，雲間煙火是人家。銀釧金釵來負水，長刀短笠去燒畬。
楊柳枝詞九首 一 劉禹錫 
塞北梅花羌笛吹，淮南桂樹小山詞。請君莫奏前朝曲，聽唱新翻楊柳枝。
楊柳枝詞九首 二 劉禹錫 
南陌東城春早時，相逢何處不依依。桃紅李白皆誇好，須得垂楊相發揮。
楊柳枝詞九首 三 劉禹錫 
鳳闕輕遮翡翠幃，龍池遙望麴塵絲。御溝春水相輝映，狂殺長安年少兒。
楊柳枝詞九首 四 劉禹錫 
金谷園中鶯亂飛，銅駝陌上好風吹。城中桃李須臾盡，爭似垂楊無限時。
楊柳枝詞九首 五 劉禹錫 
花萼樓前初種時，美人樓上鬬腰肢。如今拋擲長街裏，露葉如啼欲向誰。
楊柳枝詞九首 六 劉禹錫 
煬帝行宮汴水濱，數枝楊柳不勝春。晚來風起花如雪，飛入宮牆不見人。
楊柳枝詞九首 七 劉禹錫 
御陌青門拂地垂，千條金縷萬條絲。如今綰作同心結，將贈行人知不知。
楊柳枝詞九首 八 劉禹錫 
城外春風吹酒旗，行人揮袂日西時。長安陌上無窮樹，唯有垂楊管別離。
楊柳枝詞九首 九 劉禹錫 
輕盈嫋娜占年華，舞榭妝樓處處遮。春盡絮花留不得，隨風好去落誰家。
浪淘沙九首 一 劉禹錫  黄河 生活 田园 五年级下册 向往
九曲黃河萬里沙，浪淘風簸自天涯。如今直上銀河去，同到牽牛織女家。
浪淘沙九首 二 劉禹錫 
洛水橋邊春日斜，碧流清淺見瓊砂。無端陌上狂風急，驚起鴛鴦出浪花。
浪淘沙九首 三 劉禹錫 
汴水東流虎眼紋，清淮曉色鴨頭春。君看渡口淘沙處，渡却人間多少人。
浪淘沙九首 四 劉禹錫 
鸚鵡洲頭浪颭沙，青樓春望日將斜。銜泥燕子爭歸舍，獨自狂夫不憶家。
浪淘沙九首 五 劉禹錫 
濯錦江邊兩岸花，春風吹浪正淘沙。女郎剪下鴛鴦錦，將向中流疋晚霞。
浪淘沙九首 六 劉禹錫 
日照澄洲江霧開，淘金女伴滿江隈。美人首飾侯王印，盡是沙中浪底來。
浪淘沙九首 七 劉禹錫 
八月濤聲吼地來，頭高數丈觸山回。須臾却入海門去，卷起沙堆似雪堆。
浪淘沙九首 八 劉禹錫 
莫道讒言如浪深，莫言遷客似沙沉。千淘萬漉雖辛苦，吹盡狂沙始到金。
浪淘沙九首 九 劉禹錫 
流水淘沙不暫停，前波未滅後波生。令人忽憶瀟湘渚，回唱迎神三兩聲。
洛中送韓七中丞之吳興口號五首 一 劉禹錫 
昔年意氣結羣英，幾度朝回一字行。海北江南零落盡，兩人相見洛陽城。
洛中送韓七中丞之吳興口號五首 二 劉禹錫 
自從雲散各東西，每日歡娛却慘悽。離別苦多相見少，一生心事在書題。
洛中送韓七中丞之吳興口號五首 三 劉禹錫 
今朝無意訴離杯，何況清弦急管催。本欲醉中輕遠別，不知翻引酒悲來。
洛中送韓七中丞之吳興口號五首 四 劉禹錫 
駱駝橋上蘋風急，鸚鵡杯中箬下春。水碧山青知好處，開顏一笑向何人。
洛中送韓七中丞之吳興口號五首 五 劉禹錫 
溪中士女出笆籬，溪上鴛鴦避畫旗。何處人間似仙境，春山攜妓採茶時。
送廖參謀東遊二首 一 劉禹錫 
九陌逢君又別離，行雲別鶴本無期。望嵩樓上忽相見，看過花開花落時。
送廖參謀東遊二首 二 劉禹錫 
繁花落盡君辭去，綠草垂楊引征路。東道諸侯皆故人，留連必是多情處。
洛中春末送杜錄事赴蘄州 劉禹錫 
樽前花下長相見，明日忽爲千里人。君過午橋回首望，洛城猶自有殘春。
重送鴻舉師赴江陵謁馬逢侍御 劉禹錫  洞庭湖
西北秋風凋蕙蘭，洞庭波上碧雲寒。茂陵才子江陵住，乞取新詩合掌看。
贈長沙讚頭陀 劉禹錫 
外道邪山千萬重，真言一發盡摧峰。有時明月無人夜，獨向昭潭制惡龍。
送霄韻上人遊天台 劉禹錫 
曲江僧向松江見，又到天台看石橋。鶴戀故巢雲戀岫，比君猶自不逍遙。
臺城懷古 劉禹錫 
清江悠悠王氣沉，六朝遺事何處尋。宮牆隱嶙圍野澤，鸛鶂夜鳴秋色深。
揚州春夜李端公益張侍御登段侍御平路密縣李少府畼秘書張正字復元同會於水館對酒聯句追刻燭擊銅缽故事遲輒舉觥以飲之逮夜艾羣公沾醉紛然就枕余偶獨醒因題詩於段君枕上以志其事 劉禹錫 
寂寂獨看金燼落，紛紛只見玉山頽。自羞不是高陽侶，一夜星星騎馬回。
逢王十二學士入翰林因以詩贈 劉禹錫 
廄馬翩翩禁外逢，星槎上漢杳難從。定知欲報淮南詔，促召王褒入九重。
闕下口號呈柳儀曹 劉禹錫 
綵仗神旗獵曉風，雞人一唱鼓蓬蓬。銅壺漏水何時歇，如此相催即老翁。
監祠夕月壇書事 劉禹錫 
西皥司分晝夜平，羲和停午太陰生。鏗鏘揖讓秋光裏，觀者如雲出鳳城。
元和十一年自朗州召至京戲贈看花諸君子 劉禹錫 
紫陌紅塵拂面來，無人不道看花回。玄都觀裏桃千樹，盡是劉郎去後栽。
再遊玄都觀 劉禹錫 
百畝庭中半是苔，桃花淨盡菜花開。種桃道士歸何處，前度劉郎今又來。
與歌者米嘉榮 劉禹錫 
唱得涼州意外聲，舊人唯數米嘉榮。近來時世輕先輩，好染髭鬚事後生。
望夫石 劉禹錫  思念 丈夫 妇女
終日望夫夫不歸，化爲孤石苦相思。望來已是幾千載，只似當時初望時。
金陵五題 石頭城 劉禹錫  咏物 咏史怀古 咏物诗 带有地名 地名
山圍故國周遭在，潮打空城寂寞回。淮水東邊舊時月，夜深還過女牆來。
金陵五題 烏衣巷 劉禹錫  唐诗三百首 怀古 七言绝句 带有地名 地名
朱雀橋邊野草花，烏衣巷口夕陽斜。舊時王謝堂前燕，飛入尋常百姓家。
金陵五題 臺城 劉禹錫 
臺城六代競豪華，結綺臨春事最奢。萬戶千門成野草，只緣一曲後庭花。
金陵五題 生公講堂 劉禹錫 
生公說法鬼神聽，身後空堂夜不扃。高坐寂寥塵漠漠，一方明月可中庭。
金陵五題 江令宅 劉禹錫 
南朝詞臣北朝客，歸來唯見秦淮碧。池臺竹樹三畝餘，至今人道江家宅。
韓信廟 劉禹錫 
將略兵機命世雄，蒼黃鍾室歎良弓。遂令後代登壇者，每一尋思怕立功。
李賈二大夫諫拜命後寄楊八壽州 劉禹錫 
諫省新登二直臣，萬方驚喜捧絲綸。則知天子明如日，肯放淮南高臥人。
徵還京師見舊番官馮叔達 劉禹錫 
前者匆匆襆被行，十年憔悴到京城。南宮舊吏來相問，何處淹留白髮生。
與歌童田順郎 劉禹錫 
天下能歌御史娘，花前葉底奉君王。九重深處無人見，分付新聲與順郎。
燕爾館破屏風所畫至精人多歎賞題之 劉禹錫 
畫時應遇空亡日，賣處難逢識別人。唯有多情往來客，強將衫袖拂埃塵。
傷愚溪三首 一 劉禹錫 
溪水悠悠春自來，草堂無主燕飛回。隔簾惟見中庭草，一樹山榴依舊開。
傷愚溪三首 二 劉禹錫 
草聖數行留壞壁，木奴千樹屬鄰家。唯見里門通德牓，殘陽寂寞出樵車。
傷愚溪三首 三 劉禹錫 
柳門竹巷依依在，野草青苔日日多。縱有鄰人解吹笛，山陽舊侶更誰過。
傷循州渾尚書 劉禹錫 
貴人淪落路人衰，碧海連天丹旐回。遙想長安此時節，朱門深巷百花開。
代靖安佳人怨二首 一 劉禹錫 
寶馬鳴珂踏曉塵，魚文匕首犯車茵。適來行哭里門外，昨夜華堂歌舞人。
代靖安佳人怨二首 二 劉禹錫 
秉燭朝天遂不回，路人彈指望高臺。牆東便是傷心地，夜夜流螢飛去來。
碧澗寺見元九侍御和展上人詩有三生之句因以和 劉禹錫 
廊下題詩滿壁塵，塔前松樹已皴鱗。古來唯有王文度，重見平生竺道人。
思黯南墅賞牡丹 劉禹錫  牡丹 咏物诗 咏物 赞美
偶然相遇人間世，合在增城阿姥家。有此傾城好顏色，天教晚發賽諸花。
和浙西尚書聞常州楊給事製新樓因寄之作 劉禹錫 
文昌星象盡東來，油幕朱門次第開。且上新樓看風月，會乘雲雨一時回。
從梁宣明二帝碑堂下作 劉禹錫 
玉馬朝周從此辭，園陵寂寞對豐碑。千行宰樹荆州道，暮雨蕭蕭聞子規。
贈李司空妓 劉禹錫 
高髻雲鬟宮樣妝，春風一曲杜韋娘。司空見慣渾閑事，斷盡蘇州刺史腸。
贈李司空妓 劉禹錫 
髪鬢梳頭宫様妝，春風一曲杜韋娘。司空見慣渾閑事，斷盡蘇州刺史腸。
同樂天登棲靈寺塔 劉禹錫 
步步相攜不覺難，九層雲外倚闌干。忽然笑語半天上，無限遊人舉眼看。
同樂天登棲靈寺塔 劉禹錫 
步步相㩦不覺難，九霄雲外倚欄杆。忽然語笑半天上，無限游人舉眼看。
有所嗟二首 一 劉禹錫 
庾令樓中初見時，武昌春柳似腰肢。相逢相笑盡如夢，爲雨爲雲今不知。
有所嗟二首 二 劉禹錫 
鄂渚濛濛煙雨微，女郎魂逐暮雲歸。只應長在漢陽渡，化作鴛鴦一隻飛。
和裴相公傍水閑行 劉禹錫 
爲愛逍遙第一篇，時時閑步賞風煙。看花臨水心無事，功業成來二十年。
和樂天春詞 劉禹錫  唐诗三百首 孤独 春天 女子 七言绝句
新妝面面下朱樓，深鎖春光一院愁。行到中庭數花朵，蜻蜓飛上玉搔頭。
和嚴給事聞唐昌觀玉蘂花下有游仙二絕 一 劉禹錫 
玉女來看玉蘂花，異香先引七香車。攀枝弄雪時廻顧，驚怪人間日易斜。
和嚴給事聞唐昌觀玉蘂花下有游仙二絕 二 劉禹錫 
雪蘂瓊絲滿院春，衣輕步步不生塵。君平簾下徒相問，長伴吹簫別有人。
和令狐相公聞思帝鄉有感 劉禹錫 
當初造曲者爲誰，說得思鄉戀闕時。滄海西頭舊丞相，停杯處分不須吹。
酬令狐相公見寄 劉禹錫 
羣玉山頭住四年，每聞笙鶴看諸仙。何時得把浮丘袖，白日將昇第九天。
城內花園頗曾遊翫令公居守亦有素期適春霜一夕委謝書實以荅令狐相公見謔 劉禹錫 
樓下芳園最占春，年年結侶採花頻。繁霜一夜相撩治，不似佳人似老人。
荅裴令公雪中訝白二十二與諸公不相訪之什 劉禹錫 
玉樹瓊樓滿眼新，的知開閤待諸賓。遲遲未去非無意，擬作梁園坐右人。
酬思黯代書見戲 劉禹錫 
官冷如漿病滿身，凌寒不易過天津。少年留取多情興，請待花時作主人。
荅張侍御賈喜再登科後自洛赴上都贈別 劉禹錫 
又被時人寫姓名，春風引路入京城。知君憶得前身事，分付鶯花與後生。
赴連州途經洛陽諸公置酒相送張員外賈以詩見贈率爾酬之 劉禹錫 
謫在三湘最遠州，邊鴻不到水南流。如今暫寄罇前笑，明日辭君步步愁。
贈元九侍御文石枕以詩獎之 劉禹錫 
文章似錦氣如虹，宜薦華簪綠殿中。縱使涼飆生旦夕，猶堪拂拭愈頭風。
酬元九院長自江陵見寄 劉禹錫 
無事尋花至仙境，等閑栽樹比封君。金門通籍真多士，黃紙除書每日聞。
酬楊侍郎憑見寄 劉禹錫 
翔鸞闕底謝皇恩，纓上滄浪舊水痕。疎傅揮金忽相憶，遠擎長句與招魂。
荅楊八敬之絕句 劉禹錫 
飽霜孤竹聲偏切，帶火焦桐韻本悲。今日知音一留聽，是君心事不平時。
重寄表臣二首 一 劉禹錫 
對酒臨流奈別何，君今已醉我蹉跎。分明記取星星鬢，他日相逢應更多。
重寄表臣二首 二 劉禹錫 
世間人事有何窮，過後思量盡是空。早晚同歸洛陽陌，卜隣須近祝雞翁。
遙和韓睦州元相公二君子 劉禹錫 
玉人紫綬相輝映，却要霜鬚一兩莖。其奈無成空老去，每臨明鏡若爲情。
吳興敬郎中見惠斑竹杖兼示一絕聊以謝之 劉禹錫 
一莖炯炯琅玕色，數節重重玳瑁文。挂到高山未登處，青雲路上願逢君。
奉和裴令公夜宴 劉禹錫 
天下蒼生望不休，東山雖有但時游。從來海上仙桃樹，肯逐人間風露秋。
酬僕射牛相公晉國池上別後至甘棠館忽夢同游因成口號見寄 劉禹錫 
已嗟池上別魂驚，忽報夢中攜手行。此夜獨歸還乞夢，老人無睡到天明。
裴侍郎大尹雪中遺酒一壺兼示眼疾平一絕有閑行把酒之句斐然仰酬 劉禹錫 
卷盡輕雲月更明，金箆不用且閑行。若傾家釀招來客，何必池塘春草生。
和滑州李尚書上巳憶江南禊事 劉禹錫 
白馬津頭春日遲，沙州歸鴈拂旌旗。柳營唯有軍中戲，不似江南三月時。
酬柳柳州家雞之贈 劉禹錫 
日日臨池弄小雛，還思寫論付官奴。柳家新樣元和脚，且盡畺芽歛手徒。
荅前篇 劉禹錫 
小兒弄筆不能嗔，涴壁書窗且當勤。聞彼夢熊猶未兆，女中誰是衛夫人。
荅後篇 劉禹錫 
昔日慵工記姓名，遠勞辛苦寫西京。近來漸有臨池興，爲報元常欲抗行。
重荅柳柳州 劉禹錫 
弱冠同懷長者憂，臨岐回想盡悠悠。耦耕若便遺身老，黃髮相看萬事休。
登清暉樓 劉禹錫  庐山
潯陽江色潮添滿，彭蠡秋聲鴈送來。南望廬山千萬仞，共誇新出棟梁材。
赴和州於武昌縣再遇毛仙翁十八兄因成一絕 劉禹錫 
武昌山下蜀江東，重向仙舟見葛洪。又得案前親禮拜，大羅天訣玉函封。
寄毘陵楊給事三首 一 劉禹錫 
揮毫起制來東省，躡足修名謁外臺。好著櫜鞬莫惆悵，出文入武是全才。
寄毘陵楊給事三首 二 劉禹錫 
曾主魚書輕刺史，今朝自請左魚來。青雲直上無多地，却要斜飛取勢回。
寄毘陵楊給事三首 三 劉禹錫 
東城南陌昔同游，坐上無人第二流。屈指如今已零落，且須歡喜作鄰州。
陪崔大尚書及諸閣老宴杏園 劉禹錫 
更將何面上春臺，白事無成老又催。唯有落花無俗態，不嫌憔悴滿頭來。
夜聞商人船中箏 劉禹錫 
大艑高帆一百尺，新聲促柱十三弦。揚州市裏商人女，來占江西明月天。
喜康將軍見訪 劉禹錫 
謫君愁寂似幽棲，百草當門茅舍低。夜獵將軍忽相訪，鷓鴣驚起繞籬啼。
嘗茶 劉禹錫 
生拍芳叢鷹觜芽，老郎封寄謫仙家。今宵更有湘江月，照出菲菲滿盌花。
望洞庭 劉禹錫  洞庭湖 四年级下册 山水 写景 景点 小学古诗 水
湖光秋月兩相和，潭面無風鏡未磨。遙望洞庭山水翠，白銀盤裏一青螺。
楊柳枝 劉禹錫  怀人 柳树
春江一曲柳千條，二十年前舊板橋。曾與美人橋上別，恨無消息到今朝。
樓上 劉禹錫 
江上樓高二十梯，梯梯登徧與雲齊。人從別浦經年去，天向平蕪盡處低。
洛濱病臥戶部李侍郎見惠藥物謔以文星之句斐然仰謝 劉禹錫 
隱几支頤對落暉，故人書信到柴扉。周南留滯商山老，星象如今屬少微。
句 劉禹錫  洞庭湖
湖上收宿雨，故國思如此。若爲天外心，東屯滄海闊。南讓洞庭寬，翠粒照晴露。銀花垂院牓，翠羽撼絛鈴。
山亭懷古 張弘靖 
叢石依古城，懸泉灑清池。高低袤丈內，衡霍相蔽虧。歸田竟何因，爲郡豈所宜。誰能辨人野，寄適聊在斯。
和張相公太原山亭懷古詩 韓察 
公府政多暇，思與仁智全。爲山想巖穴，引水聽潺湲。軒冕迹自逸，塵俗無由牽。蒼生方矚望，詎得賦歸田。
和張相公太原亭懷古詩 胡[証] 
飛泉天台狀，峭石蓬萊姿。潺湲與青翠，咫尺當幽奇。居然盡精道，得以書妍詞。豈無他山勝，懿此清軒墀。
句 胡[証] 
詩書入京國，旌斾過鄉關。
和太原山亭懷古詩 張賈 
中庭起崖谷，漱玉下漣漪。丹丘誰云遠，寓象得心期。豈不貴鍾鼎，至懷在希夷。唯當蓬萊閣，靈鳳復來儀。
和裴司空答張祕書贈馬詩 張賈 
閣下從容舊客卿，寄來駿馬賞高情。任追煙景騎仍醉，知有文章倚便成。步步自憐春日影，蕭蕭猶起朔風聲。須知上宰吹噓意，送入天門上路行。
句 張賈 
夫子生知者，相期妙理中。
吳興三絕 張文規 
蘋洲須覺池沼俗，苧布直勝羅紈輕。清風樓下草初出，明月峽中茶始生。吳興三絕不可捨，勸子強爲吳會行。
湖州貢焙新茶 張文規 
鳳輦尋春半醉回，僊娥進水御簾開。牡丹花笑金鈿動，傳奏吳興紫筍來。
句 張文規 
誰云隼旟吏，長對虎頭巖。
夜聞洛濱吹笙 張仲素 
王子千年後，笙音五夜聞。逶迤繞清洛，斷續下仙雲。泄泄飄難定，啾啾曲未分。松風助幽律，波月動輕文。鳳管聽何遠，鸞聲若在羣。暗空思羽蓋，餘氣自氛氳。
玉繩低建章 張仲素 
迢迢玉繩下，芒彩正闌干。稍復臨鳷鵲，方疑近露寒。微明連粉堞，的皪映仙盤。橫接河流照，低將夜色殘。天榆隨影沒，宮樹與光攢。遐想西垣客，長吟欲罷難。
寒雲輕重色 張仲素 
佳期當可許，託思望雲端。鱗影朝猶落，繁陰暮自寒。因風方嫋嫋，間石已漫漫。隱映看鴻度，霏微覺樹攢。凝空多似黛，引素乍如紈。每向愁中覽，含毫欲狀難。
聖明樂 張仲素 
九陌祥煙合，千春瑞月明。宮花將苑柳，先發鳳皇城。
宮中樂五首 一 張仲素 
網戶交如綺，紗窗薄似煙。樂吹天上曲，人是月中仙。
宮中樂五首 二 張仲素 
翠匣開寒鏡，珠釵挂步搖。妝成祗畏曉，更漏促春宵。
宮中樂五首 三 張仲素 
紅果瑤池實，金盤露井冰。甘泉將避暑，臺殿曉光凝。
宮中樂五首 四 張仲素 
月采浮鸞殿，砧聲隔鳳樓。笙歌臨水檻，紅燭乍迎秋。
宮中樂五首 五 張仲素  黄山
奇樹留寒翠，神池結夕波。黃山一夜雪，渭水瀉聲多。
春遊曲三首 一 張仲素 
煙柳飛輕絮，風榆落小錢。濛濛百花裏，羅綺競鞦韆。
春遊曲三首 二 張仲素 
騁望登香閣，爭高下砌臺。林間踏青去，席上寄牋來。
春遊曲三首 三 張仲素 
行樂三春節，林花百和香。當年重意氣，先占鬬雞場。
春閨思 張仲素  思念 女子 闺怨
裊裊城邊柳，青青陌上桑。提籠忘采葉，昨夜夢漁陽。
春江曲二首 一 張仲素 
家寄征河岸，征人幾歲遊。不如潮水信，每日到沙頭。
春江曲二首 二 張仲素 
乘曉南湖去，參差疊浪橫。前洲在何處，霜裏鴈嚶嚶。
思君恩 張仲素 
紫禁香如霧，青天月似霜。雲韶何處奏，祗是在朝陽。
王昭君 張仲素 
仙娥今下嫁，驕子自同和。劒戟歸田盡，牛羊繞塞多。
秋夜曲 張仲素  思念 秋天 闺怨
丁丁漏水夜何長，漫漫輕雲露月光。秋逼暗蟲通夕響，征衣未寄莫飛霜。
秋思贈遠 張仲素 
博山沉燎絕餘香，蘭燼金檠怨夜長。爲問青青河畔草，幾回經雨復經霜。
塞上曲 張仲素 
卷斾生風喜氣新，早持龍節靜邊塵。漢家天子圖麟閣，身是當今第一人。
塞下曲五首 一 張仲素 
三戍漁陽再渡遼，騂弓在臂劒橫腰。匈奴似若知名姓，休傍陰山更射雕。
塞下曲五首 二 張仲素 
獵馬千行鴈幾雙，燕然山下碧油幢。傳聲漠北單于破，火照旌旗夜受降。
塞下曲五首 三 張仲素 
朔雪飄飄開鴈門，平沙歷亂卷蓬根。功名耻計擒生數，直斬樓蘭報國恩。
塞下曲五首 四 張仲素 
隴水潺湲隴樹秋，征人到此淚雙流。鄉關萬里無因見，西戍河源早晚休。
塞下曲五首 五 張仲素 
陰磧茫茫塞草肥，桔槔烽上暮雲飛。交河北望天連海，蘇武曾將漢節歸。
秋思二首 一 張仲素 
碧窗斜日藹深暉，愁聽寒螿淚濕衣。夢裏分明見關塞，不知何路向金微。
秋思二首 二 張仲素 
秋天一夜靜無雲，斷續鴻聲到曉聞。欲寄征衣問消息，居延城外又移軍。
漢苑行二首 張仲素 
回鴈高飛太液池，新花低發上林枝。年光到處皆堪賞，春色人間總不知。
漢苑行二首 二 張仲素 
春風淡蕩景悠悠，鶯囀高枝燕入樓。千步回廊聞鳳吹，珠簾處處上銀鉤。
天馬辭二首 一 張仲素 
天馬初從渥水來，郊歌曾唱得龍媒。不知玉塞沙中路，苜蓿殘花幾處開。
天馬辭二首 二 張仲素 
躞蹀宛駒齒未齊，摐金噴玉向風嘶。來時欲盡金河道，獵獵輕風在碧蹄。
燕子樓詩三首 一 張仲素 
樓上殘燈伴曉霜，獨眠人起合歡牀。相思一夜情多少，地角天涯不是長。
燕子樓詩三首 二 張仲素 
北邙松栢鎖愁煙，燕子樓人思悄然。自埋劒履歌塵散，紅袖香消已十年。
燕子樓詩三首 三 張仲素 
適看鴻鴈岳陽回，又覩玄禽逼社來。瑤瑟玉簫無意緒，任從蛛網任從灰。
賦得冬日可愛 庾承宣 
宿霧開天霽，寒郊見初日。林疎照逾遠，冰輕影微出。豈假陽和氣，暫忘玄冬律。愁抱望自寬，羈情就如失。欣欣事幾許，曈曈狀非一。傾心倘知期，良願自茲畢。
贈毛仙翁 鄭澣 
至道無名，至人長生。爰觀繪事，以挹真形。方口渥丹，濃眉刷青。松姿本秀，鶴質自輕。道德神仙，內蘊心靈。紅肌絲髮，外彰華精。色如含芳，貌若和光。胚渾造化，含吐陰陽。吾聞安期，隱見不常。或在世間，或遊上蒼。猗歟真人，得非後身。寫此仙骨，久而不磷。皎皎明眸，瞭然如新。藹藹童顏，的然如春。金石可並，丹青不冺。通天臺上，有見常人。俗士觀瞻，方悟幽塵。君子圖之，敬兮如神。
和李德裕遊漢州房公湖二首 一 鄭澣 
太尉留琴地，時移重可尋。徽弦一掩抑，風月助登臨。榮駐青油騎，高張白雪音。秖言酬唱美，良史記王箴。
和李德裕遊漢州房公湖二首 二 鄭澣 
靜對煙波夕，猶思棟宇青。臥龍空有處，馴鳥獨忘情。顧步襟期遠，參差物象橫。自宜雕樂石，爽氣際青城。
中書相公任兵部侍郎日後閣植四松逾數年澣忝此官因獻拙什 鄭澣 
丞相當時植，幽襟對此開。人知舟檝器，天假棟梁材。錯落龍鱗出，䙰褷鶴翅迴。重陰羅武庫，細響靜山臺。得地公堂裏，移根澗水隈。吳臣夢寐遠，秦嶽歲年摧。轉覺飛纓繆，何因繼組來。幾尋珠履迹，願比角弓培。栢悅猶依社，星高久照台。後凋應共操，無復問良媒。
和李德裕房公舊竹亭聞琴 鄭澣 
石室寒飆驚，孫枝雅器裁。坐來山水操，玄斷吊遺埃。
句 鄭澣 
但慮彩色污，無虞臂胛肥。
遊棲霞寺 張彙 
躋險入幽林，翠微含竹殿。泉聲無休歇，山色時隱見。潮來雜風雨，梅落成霜霰。一從方外遊，頓覺塵心變。
春風扇微和 張彙 
木德生和氣，微微入曙風。暗催南向葉，漸翥北歸鴻。澹蕩侵冰谷，悠揚轉蕙叢。拂塵迴廣路，泛籟過遙空。暖上煙光際，雲移律侯中。扶搖如可借，從此戾蒼穹。
觀藏冰 張彙 
寒氣方窮律，陰精正結冰。體堅風帶壯，影素月臨凝。冬賦凌人掌，春期命婦昇。鑿來壺色徹，納處鏡光澄。魯史曾留問，幽詩舊見稱。同觀里射享，王道頌還興。
賦得春風扇微和 張彙 
習習和風扇，悠悠淑氣微。陽升知候改，律應喜春歸。池柳晴初拆，林鶯暖欲飛。川原浮彩翠，臺館動光輝。泛豔搖丹闕，揚芳入粉闈。發生當有分，枯朽幸因依。
金谷園懷古 張彙 
緩步洛城下，軫懷金谷園。昔人隨水逝，舊樹逐春繁。冉冉搖風弱，菲菲裛露翻。歌臺豈易見，舞袖乍如存。戲蝶香中起，流鶯暗處喧。徒聞施錦帳，此地擁行軒。
句 張彙 
應念路傍憔悴翼，昔年喬木幸同遷。
立春日曉望三素雲 李應 
玄鳥初來日，靈仙望裏分。冰容朝上界，玉輦擁朝雲。碧落流輕豔，紅霓間綵文。帶煙時縹緲，向斗更氤氳。髣髴隨風馭，迢遙出曉雰。茲辰三見後，希得從元君。
立春日曉望三素雲 陳師穆 
晴曉初春日，高心望素雲。彩光浮玉輦，紫氣隱元君。縹緲中天去，逍遙上界分。鸞驂攀不及，仙吹遠難聞。禮候於斯覩，明循在解紛。人歸懸想處，霞色自氛氳。
立春日曉望三素雲 李季何 
靄靄青春曙，飛仙駕五雲。浮輪初縹緲，承蓋下氤氳。薄影隨風度，殊容向日分。羽毛紛共遠，環佩杳猶聞。靜合煙霞色，遙將鸞鶴羣。年年瞻此節，應許從元君。
春臺晴望 李程 
曲臺送春目，景物麗新晴。靄靄煙收翠，忻忻木向榮。靜看遲日上，閑愛野雲平。風慢遊絲轉，天開遠水明。登高塵慮息，觀徼道心清。更有遷喬意，翩翩出谷鶯。
玉壺冰 李程 
琢玉性惟堅，成壺體更圓。虛心含衆象，應物受寒泉。溫潤資天質，清貞稟自然。日融光乍散，雪照色逾鮮。至鑒功寧宰，無私照豈偏。明將水鏡對，白與粉闈連。拂拭終爲美，提攜佇見傳。勿令毫髮累，遺恨鮑公篇。
賦得竹箭有筠 李程 
常愛凌寒竹，堅貞可喻人。能將先進禮，義與後凋鄰。冉冉猶全節，青青尚有筠。陶鈞二儀內，柯葉四時春。待鳳花仍吐，停霜色更新。方持不易操，對此欲觀身。
贈毛仙翁 李程 
茫茫塵累愧腥膻，強把蜉蝣望列仙。閑指紫霄峯下路，却歸白鹿洞中天。吹簫鳳去經何代，茹玉方傳得幾年。他日更來人世看，又應東海變桑田。
省試春臺晴望 高弁 
層臺聊一望，遍賞帝城春。風煖聞啼鳥，冰開見躍鱗。晴山煙外翠，香蘂日邊新。已變青門柳，初銷紫陌塵。金湯千里國，車騎萬方人。此處雲霄近，憑高願致身。
霜菊 席夔 
時令忽已變，行看被霜菊。可憐後時秀，當此凜風肅。淅瀝翠枝翻，淒清金蘂馥。凝姿節堪重，澄豔景非淑。寧祛青女威，願盈君子掬。持來泛罇酒，永以照幽獨。
賦得竹箭有筠 席夔 
共愛東南美，青青歎有筠。貞姿衆木異，秀色四時均。枝葉當無改，風霜豈憚頻。虛心如待物，勁節自留春。鮮潤期棲鳳，嬋娟可並人。可憐初籜卷，粉澤更宜新。
省試觀慶雲圖 李行敏 
縑素傳休祉，丹青狀慶雲。非煙凝漠漠，似蓋乍紛紛。尚駐從龍意，全舒捧日文。光因五色起，影向九霄分。裂素觀嘉瑞，披圖賀聖君。寧同窺汗漫，方此覩氛氳。
賦得冬日可愛 陳諷 
寒日臨清晝，寥天一望時。未消埋逕雪，先暖讀書帷。屬思光難駐，舒情影若遺。晉臣曾比德，謝客昔言詩。散彩寧偏照，流陰信不追。餘輝如可就，迴燭幸無私。
郡齋三月下旬作 崔護 
春事日已歇，池塘曠幽尋。殘紅披獨墜，嫩綠間淺深。偃仰捲芳褥，顧步愛新陰。謀春未及竟，夏初遽見侵。
五月水邊柳 崔護  咏物 咏物诗 柳树
結根挺涯涘，垂影覆清淺。睡臉寒未開，嬾腰晴更軟。搖空條已重，拂水帶方展。似醉煙景凝，如愁月露泫。絲長魚悞恐，枝弱禽驚踐。長別幾多情，含春任攀搴。
三月五日陪裴大夫泛長沙東湖 崔護 
上巳餘風景，芳辰集遠坰。綵舟浮泛蕩，繡轂下娉婷。林樹迴蔥蒨，笙歌入杳冥。湖光迷翡翠，草色醉蜻蜓。鳥弄桐花日，魚翻穀雨萍。從今留勝會，誰看畫蘭亭。
山雞舞石鏡 崔護 
廬峯開石鏡，人說舞山雞。物象纖舞隱，禽情秖自迷。景當煙霧歇，心喜錦翎齊。宛轉烏呈彩，婆娑鳳欲棲。何言資羽族，在地得天倪。應笑翰音者，終朝飲敗醯。
題都城南莊 崔護  故事 写景 抒情 景中情
去年今日此門中，人面桃花相映紅。人面不知何處在，桃花依舊笑春風。
晚雞 崔護 
黯黯嚴城罷鼓鼙，數聲相續出寒棲。不嫌驚破紗窗夢，却恐爲奴半夜啼。
贈藥山高僧惟儼二首 一 李翱 
練得身形似鶴形，千株松下兩函經。我來問道無餘說，雲在青霄水在瓶。
贈藥山高僧惟儼二首 二 李翱 
選得幽居愜野情，終年無送亦無迎。有時直上孤峯頂，月下披雲嘯一聲。
贈毛仙翁 李翱 
紫霄仙客下三山，因救生靈到世間。龜鶴計年承甲子，冰霜爲質駐童顏。韜藏休咎傳真籙，變化榮枯試小還。從此便教塵骨貴，九霄雲路願追攀。
拜禹歌 李翱 
惟天地之無窮兮，哀生人之常勤。往者吾弗及兮，來者吾弗聞。已而，已而。
廣慶寺 李翱 
傳者不足信，見景勝如聞。一水遠赴海，兩山高入雲。魚龍晴自戲，猿狖晚成羣。醉酒斜陽下，離心草自薰。
奉酬劉言史宴光風亭 李翱 
閏餘春早景沈沈，禊飲風亭恣賞心。紅袖青娥留永夕，漢陰寧肯羨山陰。
戲贈詩 李翱 
縣君好磚渠，繞水恣行游。鄙性樂疎野，鑿地便成溝。兩岸值芳草，中央漾清流。所尚既不同，磚鑿可自修。從他後人見，境趣誰爲幽。
題浯溪石 皇甫湜 
次山有文章，可惋只在碎。然長於指敘，約潔有餘態。心語適相應，出句多分外。於諸作者間，拔戟成一隊。中行雖富劇，粹美若可蓋。子昂感遇佳，未若君雅裁。退之全而神，上與千載對。李杜才海翻，高下非可概。文與一氣間，爲物莫與大。先王路不荒，豈不仰吾輩。石屏立衙衙，溪口揚素瀨。我思何人知，徙倚如有待。
石佛谷 皇甫湜 
[澶漫]太行北，千里一塊石。平腹有壑谷，深廣數百尺。土僧何爲者，老草毛髮白。寢處容身龕，足膝隱成跡。金僊琢靈象，相好倚北壁。花座五雲扶，玉豪六虛射。文人留紀述，時事可辨析。鳥跡巧均分，龍骸極癯瘠。枯松間槎枿，猛獸恣騰擲。蛣𧎜蟲食縱，懸垂露凝滴。精藝貫古今，窮巖誰愛惜。託師禪誦餘，勿使塵埃積。
出世篇 皇甫湜 
生當爲大丈夫，斷羈羅，出泥塗。四散號呶，[俶擾]無隅。埋之深淵，飄然上浮。騎龍披青雲，汎覽遊八區。經太山，絕大海，一長吁。西摩月鏡，東弄日珠。上括天之門，直指帝所居。羣仙來迎塞天衢，鳳皇鸞鳥燦金輿。音聲嘈嘈滿太虛，旨飲食兮照庖廚。食之不飫飫不盡，使人不陋復不愚。旦旦狎玉皇，夜夜御天姝。當御者幾人，百千爲番。宛宛舒舒，忽不自知。支消體化膏露明，湛然無色茵席濡。俄而散漫，[斐]然虛無。翕然復摶，摶久而蘇。精神如太陽，霍然照清都。四肢爲琅玕，五臟爲璠璵。顏如芙蓉，頂爲醍醐。與天地相終始，浩漫爲歡娛。下顧人間，溷糞蠅蛆。
蜀綿州越王樓詩 樊宗師 
危樓倚天門，如𨶻星辰宮。榱薄龍虎怪，洄洄繞雷風。徂秋試登臨，大靄屯喬空。不見西北路，考懷益彫窮。石瀨薄濺濺，上山杳穹穹。昔人創爲逝，所適酡顏紅。今我茲之來，猶校成歲功。輟田植科畝，遊圃歌芳叢。地財無叢厚，人室安取豐。既乏富庶能，千萬慙文翁。
催妝 盧儲 
昔年將去玉京遊，第一仙人許狀頭。今日幸爲秦晉會，早教鸞鳳下妝樓。
古松感興 皇甫松 
皇天后土力，使我向此生。貴賤不我均，若爲天地情。我家世道德，旨意匡文明。家集四百卷，獨立天地經。寄言青松姿，豈羨朱槿榮。昭昭大化光，共此遺芳馨。
怨回紇歌 皇甫松 
白首南朝女，愁聽異域歌。收兵頡利國，飲馬胡蘆河。毳布腥膻久，穹廬歲月多。鵰巢城上宿，吹笛淚滂沱。
採蓮子二首 一 皇甫松  宋词三百首 女子 卷一·唐五代词
菡萏香連十頃陂，小姑貪戲採蓮遲。晚來弄水船頭濕，更脫紅裙裹鴨兒。
採蓮子二首 二 皇甫松  爱情 写景 江南 秋天 婉约
船動湖光灧灧秋，貪看年少信船流。無端隔水拋蓮子，遙被人知半日羞。
拋毬樂 一 皇甫松 
紅撥一聲飄，輕毬墜越綃。帶翻金孔雀，香滿繡蜂腰。少少拋分數，花枝正索饒。
拋毬樂 二 皇甫松 
金蹙花毬小，真珠繡帶垂。幾回衝蠟燭，千度入春懷。上客終須醉，觥杯自亂排。
登郭隗臺 皇甫松 
燕相謀在茲，積金黃巍巍。上諸欲何顏，使我千載悲。
楊柳枝詞二首 一 皇甫松 
爛漫春歸水國時。吳王宮殿柳絲垂，黃鶯長叫空閨畔。西子無因更得知。
楊柳枝詞二首 二 皇甫松 
春入行宮映翠微，玄宗侍女舞煙絲。如今柳向空城綠，玉笛何人更把吹。
浪淘沙二首 一 皇甫松 
灘頭細草接疎林，浪惡罾船半欲沈。宿鷺眠洲非舊浦，去年沙觜是江心。
浪淘沙二首 二 皇甫松 
蠻歌荳蔻北人愁，松雨蒲風野艇秋。浪起鵁鶄眠不得，寒沙細細入江流。
句 皇甫松 
夜入真珠室，朝游玳瑁宮。
送皇甫湜赴舉 馬異 
馬蹄聲特特，去入天子國。借問去是誰，秀才皇甫湜。吞吐一腹文，八音兼五色。主文有崔李，郁郁爲朝德。青銅鏡必明，朱絲繩必直。稱意太平年，願子長相憶。
貞元旱歲 馬異 
赤地炎都寸草無，百川水沸煮蟲魚。定應燋爛無人救，淚落三篇古尚書。
暮春醉中寄李干秀才 馬異 
歡異且交親，酒生開甕春。不須愁犯卯，且乞醉過申。折草爲籌筯，鋪花作錦裀。嬌鶯解言語，留客也殷勤。
荅盧仝結交詩 馬異 
有鳥自南翔，口銜一書扎，達我山之維。開緘金玉煥陸離，乃是盧仝結交詩。此詩峭絕天邊格，力與文星色相射。長河拔作數條絲，太華磨成一拳石。莫嗟獨笑無往還，月中芳桂難追攀。況值亂邦不平年，迴陵倒谷如等閑。與君俯首大艱阻，喙長三尺不得語。因君今日形章句，羨獼猴兮著衣裳。悲蚯蚓兮安翅羽，上天不識察。仰我爲遼天失所，將吾劒兮切淤泥。使良驥兮捕老鼠，昨日脫身卑賤籠。卯星借與老人峯，抱鋤劚地芸芝朮。偃蓋參天舊有松，朮與松兮保身世。臥居居兮起于于，漱潺潺兮聆嘒嘒。道在其中可終歲，不教辜負堯爲帝。燒我荷衣摧我身，回看天地如砥平。鋼刀銼骨不辭去，卑躬君子今明明。俛首辭山心慘惻，白雲雖好戀不得。看雲且擬直須臾，疾風又卷西飛翼。爲報覃懷心結交，死生富貴存後凋。我心不畏朱公叔，君意須防劉孝標。以膠投漆苦不早，就中相去萬里道。河水悠悠山之間，無由把袂攄懷抱。憶仝吟能文，洽臭成蘭薰。不知何處清風夕，擬使張華見陸雲。
白雲起封中詩 呂溫 
封開白雲起，漢帝坐齋宮。望在泥金上，疑生祕玉中。攢柯初繚繞，布葉漸蒙籠。日觀祥光合，天門瑞氣通。無心已出岫，有勢欲凌風。倘遣成膏澤，從茲遍大空。
終南精舍月中聞磬聲詩 呂溫 
月峰禪室掩，幽磬靜昏氛。思入空門妙，聲從覺路聞。泠泠滿虛壑，杳杳出寒雲。天籟疑難辨，霜鐘誰可分。偶來遊法界，便欲謝人羣。竟夕聽真響，塵心自解紛。
奉和李相公早朝於中書候傳點偶書所懷奉呈門下武相公中書鄭相公 呂溫 
禁門留騎吹，內省正衣冠。稍辨旂常色，尚聞鐘漏殘。九天鑪氣煖，六月玉聲寒。宿霧開霞觀，晨光泛露盤。致君期反樸，求友得如蘭。政自同歸理，言成共不刊。準繩臨百度，領袖映千宮。臥鼓流沙靜，飛航漲海安。盡規詶主意，偕賦代交歡。雅韻人間滿，多慙竊和難。
奉和武中丞秋日臺中寄懷簡諸僚友 呂溫 
聖朝思紀律，憲府得中賢。指顧風行地，儀形月麗天。不仁恒自遠，爲政復何先。虛室唯生白，閑情却草玄。迎霜紅葉早，過雨碧苔鮮。魚樂翻秋水，烏聲隔暮煙。舊遊多絕席，感物遂成篇。更許窮荒谷，追歌白雪前。
吐蕃別館和周十一郎中楊七錄事望白水山作 呂溫 
純精結奇狀，皎皎天一涯。玉嶂擁清氣，蓮峰開白花。半巖晦雲雪，高頂澄煙霞。朝昏對賓館，隱映如仙家。夙聞蘊孤尚，終欲窮幽遐。暫因行役暇，偶得志所嘉。明時無外戶，勝境即中華。況今舅甥國，誰道隔流沙。
奉和張舍人閣中直夜思聞雅琴因書事通簡僚友 呂溫 
迢遞天上直，寂寞丘中琴。憶爾山水韻，起予仁智心。凝情在正始，超想疎煩襟。涼生子夜後，月照禁垣深。遠風靄蘭氣，微露清桐陰。方襲緇衣慶，永奉南薰吟。
和恭聽曉籠中山鵲 呂溫 
掩[抑]中天意，悽愴觸籠音。驚曉一聞處，傷春千里心。
和舍弟讓籠中鷹 呂溫 
未用且求安，無猜也不殘。九天飛勢在，六月目[睛]寒。動觸樊籠倦，閑消肉食難。主人憎惡鳥，試待一呼看。
同恭夏日題尋真觀李寬中秀才書院 呂溫 
閉院開軒笑語闌，江山併入一壺寬。微風但覺杉香滿，烈日方知竹氣寒。披卷最宜生白室，吟詩好就步虛壇。願君此地攻文字，如煉仙家九轉丹。
同舍弟恭歲暮寄晉州李六協律三十韻 呂溫 
古人猶悲秋，況復歲暮時。急景迫流念，窮陰結長悲。陽烏下西嶺，月鵲驚南枝。攬衣步霜砌，倚杖臨冰池。怳怳若有失，悄悄良不怡。忽聞晨起吟，宛是同所思。有美壯感激，無何遠棲遲。摧藏變化用，掩抑扶搖姿。時傑豈虛出，天道信可欺。巨川望汔濟，寒谷待潛吹。劒匣益精利，玉韜寧磷緇。戒哉輕沽諸，行矣自寵之。伊我抱微尚，仲氏即心期。討論自少小，形影相差池。比來胸中氣，欲耀天下奇。雲雨沛蕭艾，煙閣雙萎蕤。幾年困方枘，一旦迷多岐。道因窮理悟，命以盡性知。事去類絕弦，時來如轉規。伊呂偶然得，孔墨徒爾爲。早行多露悔，強進觸藩羸。功名豈身利，仁義非吾私。萬物自身化，一失何驅馳。不如任行止，委命安所宜。勸君休感歎，與予陶希夷。明年郊天後，慶澤歲華滋。曲水杏花雪，香街青柳絲。良時且暫歡，罇酒聊共持。閑過漆園叟，醉看五陵兒。寄言思隱處，不久來相追。
蕃中拘留歲餘迴至隴石先寄城中親故 呂溫 
蓬轉星霜改，蘭陔色養違。窮泉百死別，絕域再生歸。鏡數成絲髮，囊收抆血衣。酬恩有何力，秖棄一毛微。
及第後荅潼關主人 呂溫 
本欲雲雨化，却隨波浪翻。一沾太常第，十過潼關門。志力且虛棄，功名誰復論。主人故相問，[慙]笑不能言。
道州夏日郡內北橋新亭書懷贈何元二處士 呂溫 
結構池梁上，登臨日幾迴。晴空交密葉，陰岸積蒼苔。爽氣中央滿，清風四面來。振衣生羽翰，高枕出塵埃。齊物魚何樂，忘機鳥不猜。閑銷炎晝靜，選勝火雲開。僻遠宜孱性，優游賴廢材。願爲長泛梗，莫作重然灰。守道窮非過，先時動是灾。寄言徐孺子，賓榻旦徘徊。
道州弘道縣主簿知縣三年頗著廉慎秩滿縣闕申使請留將赴衡州題其廳事 呂溫 
爲理賴同力，陟明非所任。廢田方墾草，新柘未成陰。術淺功難就，人疲感易深。煩君駐歸棹，與慰不欺心。
道州將赴衡州酬別江華毛令 呂溫 
布帛精麄任土宜，疲人識信每先期。明朝別後無他囑，雖是蒲鞭也莫施。
道州夏日早訪荀參軍林園敬酬見贈 呂溫 
高眠日出始開門，竹徑旁通到後園。陶亮橫琴空有意，任棠置水竟無言。松窗宿翠含風薄，槿援朝花帶露繁。山郡本來車馬少，更容相訪莫辭喧。
道州敬酬何處士懷郡樓月夜之作 呂溫 
清質悠悠素彩融，長川迥陸合爲空。佳人甚近山城閉，夏夜相望水鏡中。
道州敬酬何處士書情見贈 呂溫 
意氣曾傾四國豪，偶來幽寺息塵勞。嚴陵釣處江初滿，梁甫吟時月正高。新識幾人知杞梓，故園何歲長蓬蒿。期君自致青雲上，不用傷心歎二毛。
初發道州荅崔三連州題海陽亭見寄絕句 呂溫 
吏中習隱好躋攀，不擾疲人便自閑。聞說慇懃海陽事，令人轉憶舜祠山。
荅段秀才 呂溫 
盡日看花君不來，江城半夜與君開。樓中共指南園火，紅燼隨花落碧苔。
宗禮欲往桂州苦雨因以戲贈 呂溫 
農人辛苦綠苗齊，正愛梅天水滿堤。知汝使車行意速，但令驄馬著鄣泥。
道州奉寄襄陽裴相公 呂溫 
悠悠世路自浮沈，豈問仁賢待物心。最憶過時留宴處，豔歌催酒後亭深。
吐蕃別館月夜 呂溫 
三五窮荒月，還應照北堂。迴身向暗臥，不忍見圓光。
望思臺作 呂溫 
浸潤成宮蠱，蒼黃弄父兵。人情疑始變，天性感還生。宇縣猶能洽，閨門詎不平。空令千載後，悽愴望思名。
鞏路感懷 呂溫 
馬嘶白日暮，劒鳴秋氣來。我心浩無際，河上空徘徊。
題梁宣帝陵二首 一 呂溫 
即讐終自翦，覆國豈爲雄。假號孤城裏，何殊在甬東。
題梁宣帝陵二首 二 呂溫 
祀夏功何薄，尊周義不成。淒涼庾信賦，千載共傷情。
岳陽懷古 呂溫  岳阳楼
晨飆發荆州，落日到巴丘。方知刳剡利，可接鬼神遊。二湖豁南寖，九派駛東流。襟帶三千里，盡在岳陽樓。憶昔鬬羣雄，此焉爭上游。吳昌屯虎旅，晉盛騖龍舟。宋齊紛禍難，梁陳成寇讎。鐘鼓長震耀，魚龍不得休。風雪一蕭散，功業忽如浮。今日時無事，空江滿白鷗。
道州途中即事 呂溫 
零桂佳山水，[滎]陽舊自同。經途看不暇，遇境說難窮。疊嶂青時合，澄湘漫處空。舟移明鏡裏，路入畫屏中。巖壑千家接，松蘿一徑通。漁煙生縹緲，犬吠隔籠葱。戲鳥留餘翠，幽花恡晚紅。光翻沙瀨日，香散橘園風。信美非吾土，分憂屬賤躬。守愚資地僻，卹隱望年豐。且保心能靜，那求政必工。課終如免戾，歸養洛城東。
登少陵原望秦中諸川太原王至德妙用有水術因用感歎 呂溫 
少陵最高處，曠望極秋空。君山噴清源，脉散秦川中。荷鍤自成雨，由來非鬼工。如何盛明代，委棄傷豳風。涇灞徒絡繹，漆沮虛會同。東流滔滔去，沃野飛秋蓬。大禹平水土，吾人得其宗。發機迴地勢，運思與天通。早欲獻奇策，豐財敘西戎。豈知年三十，未識大明宮。卷爾出岫雲，追吾入冥鴻。無爲學驚俗，狂醉哭途窮。
奉敕祭南嶽十四韻 呂溫  衡山
皇家禮赤帝，謬獲司風域。致齋紫蓋下，宿設祝融側。鳴澗驚宵寐，清猿遞時刻。澡潔事夙興，簪佩思盡飾。危壇象嶽趾，秘殿翹翬翼。登拜不遑願，酌獻皆累息。贊道儀匪繁，祝史詞甚直。忽覺心魂悸，如有精靈逼。漠漠雲氣生，森森杉栢黑。風吹虛簫韻，露洗寒玉色。寂寞有至公，馨香在明德。禮成謝邑吏，駕言歸郡職。憩桑訪蠶事，遵疇課農力。所願風雨時，迴首瞻南極。
經河源軍漢邨作 呂溫 
行行忽到舊河源，城外千家作漢村。樵採爲侵征虜墓，耕耘猶就破羌屯。金湯天險長全設，伏臘華風亦暗存。暫駐單車空下淚，有心無力復何言。
題河州赤岸橋 呂溫 
左南橋上見河州，遺老相依赤岸頭。匝塞歌鐘受恩者，誰憐被髮哭東流。
題石勒城二首 一 呂溫 
長驅到處積人頭，大斾連營壓上游。建業烏棲何足問，慨然歸去王中州。
題石勒城二首 二 呂溫 
天生傑異固難馴，應變摧枯若有神。夷甫自能疑倚嘯，忍將虛誕誤時人。
自江華之衡陽途中作 呂溫 
孤棹遲遲悵有違，沿湘數日逗晴暉。人生隨分爲憂喜，迴雁峰南是北歸。
奉送范司空赴朔方 呂溫 
築壇登上將，膝席委前籌。虜滅南侵跡，朝分北顧憂。抗旌迴廣漠，撫劒動旄頭。坐見黃雲暮，行看白草秋。山橫舊秦塞，河繞古靈州。戍守如無事，惟應獵騎游。
送文暢上人東遊 呂溫 
隨緣聊振錫，高步出東城。水止無恒地，雲行不計程。到時爲彼岸，過處即前生。今日臨岐別，吾徒自有情。
喜儉北至送宗禮南行 呂溫  洞庭湖
洞庭舟始泊，桂江帆又開。魂從會處斷，愁向笑中來。惝怳看殘景，殷勤祝此盃。衡陽刷羽待，成取一行迴。
送段九秀才歸灃州 呂溫 
湘南孤白芷，幽託在清潯。豈有馨香發，空勞知處深。摧賢路已隔，賑乏力不任。慙我一言分，貞君千里心。寸義薄聯組，片誠敵兼金。方期踐冰雪，無使弱思侵。
衡州送李十一兵曹赴浙東 呂溫  洞庭湖
慷慨視別劒，淒清泛離琴。前程楚塞斷，此恨洞庭深。文字已久廢，循良非所任。期君碧雲上，千里一揚音。
臨洮送袁七書記歸朝 呂溫 
憶年十五在江湄，聞說平涼且半疑。豈料殷勤洮水上，却將家信託袁師。
江陵酒中留別坐客 呂溫 
尋常縱恣倚青春，不契心期便不親。今日煙波九疑去，相逢盡是眼中人。
春日遊郭駙馬大安亭子 呂溫 
戚里容閑客，山泉若化成。寄遊芳徑好，借賞彩船輕。春至花常滿，年多水更清。此中如傳舍，但自立功名。
衡州歲前遊合江亭見山櫻蕊未折因賦含彩恡驚春 呂溫 
山櫻先春發，紅蕊滿霜枝。幽處竟誰見，芳心空自知。似奪朝日照，疑畏煖風吹。欲問含彩意，恐驚輕薄兒。
衡州登樓望南館臨水花呈房戴段李諸公 呂溫 
夭桃臨方塘，暮色堪秋思。託根豈求潤，照影非自媚。罥挂青柳絲，零落綠錢地。佳期竟何許，時有幽禽至。
合江亭檻前多高竹不見遠岸花客命翦之感而成詠 呂溫 
吉凶豈前卜，人事何飜覆。緣看數日花，却翦凌霜竹。常言契君操，今乃妨衆目。自古病當門，誰言出幽獨。
道州春遊歐陽家林亭 呂溫 
道州城北歐陽家，去郭一里占煙霞。主人雖朴甚有思，解留滿地紅桃花。桃花成泥不須掃，明朝更訪桃源老。政成興足告即歸，門前便是家山道。
衡州早春偶遊黃溪口號 呂溫 
偶尋皇溪日欲沒，早梅未盡山櫻發。無事江城閉此身，不得坐待花間月。
順宗至德大聖大安孝皇帝挽歌詞三首 一 呂溫 
遐視輕神寶，傳歸屬聖猷。堯功終有待，文德本無憂。坐受朝汾水，行看告岱丘。那知鼎成後，龍馭弗淹留。
順宗至德大聖大安孝皇帝挽歌詞三首 二 呂溫 
監撫垂三紀，聲徽洽萬方。禮因馳道著，明自墾田彰。積漸承鴻業，從容守太康。更留園寢詔，恭聽有餘芳。
順宗至德大聖大安孝皇帝挽歌詞三首 三 呂溫 
早秋同軌至，晨斾露華滋。挽度千夫咽，笳凝六馬遲。劒悲長閉日，衣望出遊時。風起西陵樹，淒涼滿孝思。
詠蜀客石琹枕 呂溫 
可憐他山石，幾度負貞堅。推遷強爲用，彫斲傷自然。文含巴江浪，色起青城煙。更聞餘玉聲，時入朱絲弦。
河南府試贖帖賦得鄉飲酒詩 呂溫 
酌言修舊典，刈楚始登堂。百拜賓儀盡，三終樂奏長。想同鶯出谷，看似雁成行。禮罷知何適，隨雲入帝鄉。
賦得失羣鶴 呂溫 
杳杳冲天鶴，風排勢暫違。有心長自負，無伴可相依。萬里寧辭遠，三山詎憶歸。但令毛羽在，何處不翻飛。
道州南樓換柱 呂溫 
鴻災起無朕，有見非前知。蟻入不足恤，柱傾何可追。良工操斤斧，沈吟方在斯。殫材事朽廢，曷若新宏規。
道州北池放鵝 呂溫 
我非好鵝癖，爾乏鳴雁姿。安得免沸鼎，澹然遊清池。見生不忍食，深情固在斯。能自遠飛去，無念稻粱爲。
廻風有懷 呂溫 
銀宮翠島煙霏霏，珠樹玲瓏朝日暉。神仙望見不得到，却逐迴風何處歸。
蕃中荅退渾詞二首 一 呂溫 
退渾兒，退渾兒，朔風長在氣何衰。萬羣鐵馬從奴虜，強弱由人莫歎時。
蕃中荅退渾詞二首 二 呂溫 
退渾兒，退渾兒，冰消青海草如絲。明堂天子朝萬國，神島龍駒將與誰。
上官昭容書樓歌 呂溫 
漢家婕妤唐昭容，工詩能賦千載同。自言才藝是天真，不服丈夫勝婦人。歌闌舞罷閑無事，縱恣優游弄文字。玉樓寶架中天居，緘奇秘異萬卷馀。水精編帙錄鈿軸，雲母搗紙黃金書。風吹花露清旭時，綺窗高挂紅綃帷。香囊盛煙繡結絡，翠羽拂案青琉璃。吟披嘯卷終無已，皎皎淵機破研理。詞縈彩翰紫鸞迴，思耿寥天碧雲起。碧雲起，心悠哉。境深轉苦坐自摧，金梯珠履聲一斷。瑤階日夜生青苔，青苔祕空關。曾比羣玉山，神仙杳何許。遺逸滿人間，君不見洛陽南市賣書肆。有人買得研神記，紙上香多蠹不成。昭容題處猶分明，令人惆悵難爲情。
聞砧有感 呂溫 
千門儼雲端，此地富羅紈。秋月三五夜，砧聲滿長安。幽人感中懷，靜聽淚汍瀾。所恨搗衣者，不知天下寒。
久病初朝衢中即事 呂溫 
沉痾矌十旬，還過直城闉。老馬猶知路，羸童欲怕人。久隳三徑計，更強百年身。許國將何力，空生衣上塵。
道州觀野火 呂溫 
南風吹烈火，焰焰燒楚澤。陽景當晝遲，陰天半夜赤。過處若彗掃，來時如電激。豈復辨蕭蘭，焉能分玉石。蟲蛇盡爍爛，虎兕出奔迫。積穢一蕩除，和氣始融液。堯時既敬授，禹稼斯肇迹。遍生合穎禾，大秀兩岐麥。家有京坻詠，人無溝壑慼。乃悟焚如功，來歲終受益。
衡州早春二首 一 呂溫 
碧水何逶迤，東風吹沙草。煙波千萬曲，不辨嵩陽道。
衡州早春二首 二 呂溫 
病肺不飲酒，傷心不看花。惟驚望鄉處，猶自隔長沙。
郡內書懷寄劉連州竇夔州 呂溫 
朱邑何爲者，桐鄉有古祠。我心常所慕，二郡老人知。
偶然作二首 一 呂溫 
棲棲復汲汲，忽覺年四十。今朝滿衣淚，不是傷春泣。
偶然作二首 二 呂溫 
中夜兀然坐，無言空涕洟。丈夫志氣事，兒女安得知。
古興 呂溫 
越歐百鍊時，楚卞三泣地。二寶無人識，千齡皆棄置。空巖起白虹，古獄生紫氣。安得命世客，直來開奧秘。劒任刜鐘看，玉從投火試。必能絕疑惑，然後論奇異。
風詠 呂溫 
微風生青蘋，習習出金塘。輕搖深林翠，靜獵幽徑芳。掩抑時未來，鴻毛亦無傷。一朝乘嚴氣，萬里號清霜。北走摧鄧林，東去落扶桑。掃却垂天雲，澄清無私光。悠然返空寂，晏海通舟航。
鏡中歎白髮 呂溫 
年過潘岳纔三歲，還見星星兩鬢中。縱使他時能早達，定知不作黑頭公。
貞元十四年旱甚見權門移芍藥花 呂溫  忧国忧民
綠原青壠漸成塵，汲井開園日日新。四月帶花移芍藥，不知憂國是何人。
冬夜即事 呂溫 
百憂攢心起復臥，夜長耿耿不可過。風吹雪片似花落，月照冰文如鏡破。
讀小弟詩有感因口號以示之 呂溫 
憶吾未冠賞年華，二十年間在咄嗟。今來羨汝看花歲，似汝追思昨日花。
道州月歎 呂溫 
別館月，犁牛冰河金山雪。道州月，霜樹子規啼是血。壯心感此孤劒鳴，沈火在灰殊未滅。
風歎 呂溫  洞庭湖
青海風，飛沙射面隨驚蓬。洞庭風，危檣欲折身若空。西馳南走有何事，會須一決百年中。
道州感興 呂溫 
當代知文字，先皇記姓名。七年天下立，萬里海西行。苦節終難辨，勞生竟自輕。今朝流落處，嘯水遶孤城。
和李使君三郎早秋城北亭宴崔司士因寄關中張評事 呂溫 
黃花古城路，上盡見青山。桑柘晴川口，牛羊落照間。野情隨卷幔，塵事隔重關。道合偏重賞，官微獨不閑。鶴分琴久罷，書到雁應還。爲謝登臨客，瓊林寄一攀。
題從叔園林 呂溫 
阮宅閑園暮，窻中見樹陰。樵歌依野草，僧語過長林。鳥向花間井，人彈竹裏琴。自嫌身未老，已有住山心。
列女操 孟郊  赞颂 妇女 唐诗三百首 乐府
梧桐相待老，鴛鴦會雙死。貞女貴狥夫，捨生亦如此。波瀾誓不起，妾心井中水。
灞上輕薄行 孟郊 
長安無緩步，況值天景莫。相逢灞滻間，親戚不相顧。自歎方拙身，忽隨輕薄倫。常恐失所避，化爲車轍塵。此中生白髮，疾走亦未歇。
長安羈旅行 孟郊 
十日一理髮，每梳飛旅塵。三旬九過飲，每食唯舊貧。萬物皆及時，獨余不覺春。失名誰肯訪，得意爭相親。直木有恬翼，靜流無躁鱗。始知喧競場，莫處君子身。野策藤竹輕，山蔬薇蕨新。潛歌歸去來，事外風景真。
送遠吟 孟郊 
河水昏復晨，河邊相送頻。離杯有淚飲，別柳無枝春。一笑忽然歛，萬愁俄已新。東波與西日，不惜遠行人。
古薄命妾 孟郊 
不惜十指絃，爲君千萬彈。常恐新聲至，坐使故聲殘。棄置今日悲，即是昨日歡。將新變故易，持故爲新難。青山有蘼蕪，淚葉長不乾。空令後代人，采掇幽思攢。
雜怨 一 孟郊 
憶人莫至悲，至悲空自衰。寄人莫剪衣，剪衣未必歸。朝爲雙蒂花，莫爲四散飛。花落還遶樹，遊子不顧期。
雜怨 二 孟郊 
夭桃花清晨，遊女紅粉新。夭桃花薄暮，遊女紅粉故。樹有百年花，人無一定顏。花送人老盡，人悲花自閑。